title: The Avengers (vuoden 2012 elokuva)

text: Idea tehdä "Kostajat"-sarjakuvista elokuva syntyi jo vuonna 2005, kun Marvel teki Paramount Picturesin kanssa sopimuksen tuottaa joukko elokuvia. Heinäkuussa 2007 ilmoitettiin, että "The Incredible Hulkin" käsikirjoittanut Zak Penn käsikirjoittaisi myös "The Avengersin". Vuoden 2010 huhtikuussa Penn kuitenkin siirtyi sivuun ja Joss Whedon palkattiin sekä käsikirjoittajaksi että ohjaajaksi.


title: The Avengers (vuoden 2012 elokuva)

text: Elokuvan kuvaukset alkoivat 25. huhtikuuta 2011 Albuquerquessa, josta siirryttiin Clevelandiin ja New Yorkiin. Kuvaukset päättyivät New Yorkissa 4. syyskuuta 2011. Elokuvan budjetti oli noin 220 miljoonaa dollaria, mikä tekee siitä yhden kaikkien aikojen kalleimmista elokuvista.


title: The Avengers (vuoden 2012 elokuva)

text: Elokuvan teaser-traileri näytettiin vuoden 2010 Comic-Conissa San Diegossa. Ensimmäinen kokopitkä traileri julkaistiin 11. lokakuuta 2011 yksinomaan iTunesissa. Sitä ladattiin vuorokauden aikana yhteensä 10 miljoonaa kertaa, mikä teki siitä kaikkien aikojen katsotuimman elokuvatrailerin vuorokauden aikana. "Yön ritarin paluun" traileri rikkoi ennätyksen 12,5 miljoonalla latauskerrallaan, mutta "The Avengersin" helmikuussa 2012 julkaistu toinen ja viimeinen täyspitkä traileri sai 13,7 miljoonaa latausta rikkoen jälleen samaisen ennätyksen.


title: The Avengers (vuoden 2012 elokuva)

text: "The Avengersin" maailmanensi-ilta oli 11. huhtikuuta 2012 Hollywoodissa, Kaliforniassa. Yhdysvalloissa se julkaistiin 4. toukokuuta 2012 ja tuotti 80,8 miljoonaa dollaria avauspäivänään, joka oli toiseksi paras avaus "Harry Potterin ja kuoleman varjelusten" toisen osan jälkeen. Avausviikonloppunaan se tuotti kaiken kaikkiaan 207,4 miljoonaa dollaria rikkoen Harry Potterin edellisen ennätyksen. Se oli myös elokuva, joka tuotti nopeimmin 100, 150, 200 ja 250 miljoonaa dollaria.


title: The Avengers (vuoden 2012 elokuva)

text: Pelkästään Robert Downey Jr. tienasi roolisuorituksestaan 50 miljoonaa.


title: The Avengers (vuoden 2012 elokuva)

text: Elokuvan jatko-osa, "Avengers: Age of Ultronin", sai ensi-iltansa Suomessa 22. huhtikuuta 2015 ja Yhdysvalloissa 1. toukokuuta 2015. Ohjaajana ja käsikirjoittajana jatkoi Joss Whedon. Suurin osa näyttelijöistä palasi samoihin rooleihin, ja uusina hahmoina elokuvassa esiintyvät Elohopea (Aaron Taylor-Johnson), Purppuranoita (Elizabeth Olsen), Vision (Paul Bettany) sekä Ultron (James Spader).


title: The Avengers (vuoden 2012 elokuva)

text: Anthony ja Joe Russo ohjasivat "Avengers: Infinity Warin" Christopher Markusin ja Stephen McFeelyn käsikirjoituksen pohjalta. "Infinity War" sai ensi-iltansa Suomessa 25. huhtikuuta 2018 ja Yhdysvalloissa 27. toukokuuta 2018. Elokuvassa on mukana lukuisia näyttelijöitä aiemmista MCU-elokuvista, Josh Brolinin näytellessä Thanosta.


title: The Avengers (vuoden 2012 elokuva)

text: Russon veljekset ohjaavat myös "Avengers: Endgamen", Markusin ja McFeelyn palatessa käsikirjoittajiksi. "Endgame" saa ensi-iltansa Yhdysvalloissa 26. toukokuuta 2019.


title: Auktorisoitu kääntäminen

text: Auktorisoitu kääntäminen tarkoittaa laillisesti pätevän käännöksen laatimista. Käännettävät dokumentit voivat yksityisiä tai julkisia asiakirjoja, joita tarvitaan esimerkiksi viranomaispäätökseen tai oikeuskäsittelyn välineeksi. Auktorisoidun kääntäjän laatima käännös on samanarvoinen kuin alkuperäinen asiakirja. Vain auktorisoiduilla kääntäjillä on oikeus laatia laillisesti päteviä käännöksiä.


title: Auktorisoitu kääntäminen

text: Nykyinen laki auktorisoiduista kääntäjistä astui voimaan 1.1.2008, jota ennen laillisesti pätevien käännösten laatijoita kutsuttiin "virallisiksi kääntäjiksi". Ennen vuotta 1989 käytetty termi oli "valantehnyt kielenkääntäjä".


title: Auktorisoitu kääntäminen

text: Riippuu käännettävän tekstin käyttötarkoituksesta, onko auktorisoidun kääntäjän laatima laillisesti pätevä käännös tarpeen. Auktorisoidun kääntäjän vahvistama käännös tarvitaan esimerkiksi, kun kyseessä on koti- tai ulkomaan viranomaisille esitettävät asiakirjat, kuten syntymä- ja kuolintodistukset, lääkärintodistukset, virkatodistukset, testamentit, kaupparekisteriotteet, avioliittoasiakirjat tai perinnönjakoon liittyvät asiakirjat. Laillisesti pätevää käännöstä voidaan vaatia myös esimerkiksi työ- tai opiskelupaikan haun yhteydessä päästö- ja tutkintotodistuksista tai työtodistuksista.


title: Auktorisoitu kääntäminen

text:
Auktorisoidun kääntäjän tutkinto perustuu auktorisoiduista kääntäjistä annettuun lakiin (1231/2007), valtioneuvoston asetukseen auktorisoiduista kääntäjistä (1232/2007) sekä Auktorisoidun kääntäjän tutkinnon perusteisiin 2008.
Auktorisoitujen kääntäjien järjestelmästä ja kehittämisestä vastaa Opetushallitus. Opetushallituksen yhteydessä toimii Auktorisoitujen kääntäjien tutkintolautakunta, joka huolehtii auktorisoitujen kääntäjien tutkinnon järjestämisestä ja voi myöntää hakemuksesta oikeuden toimia auktorisoituna kääntäjänä. Lisäksi Auktorisoitujen kääntäjien tutkintolautakunta esimerkiksi valvoo auktorisoitujen kääntäjien toimintaa sekä ylläpitää suomen- ja ruotsinkielistä rekisteriä auktorisoiduista kääntäjistä.


title: Auktorisoitu kääntäminen

text: Auktorisoidun kääntäjän on oltava luotettavaksi tunnettu täysi-ikäinen henkilö, jota ei ole julistettu vajaavaltaiseksi. Lisäksi hänellä on oltava kotikunta Suomessa tai vakituinen asuinpaikka jossain Euroopan Unionin jäsenvaltiossa tai muussa Euroopan talousalueeseen kuuluvassa valtiossa.


title: Auktorisoitu kääntäminen

text: Oikeus toimia auktorisoituna kääntäjänä voidaan myöntää hakemuksesta kolmella eri perusteella:


title: Auktorisoitu kääntäminen

text: 1. Auktorisoidun kääntäjän tutkinto on suoritettu hyväksytysti.


title: Auktorisoitu kääntäminen

text: 2. Ylemmän korkeakoulututkinnon perusteella. Tällöin tutkintoon on sisällyttävä vähintään 60 opintopistettä käännöstieteen opintoja, joihin kuuluu vähintään 6 opintopisteen laajuiset auktorisoidun kääntämisen opinnot.


title: Auktorisoitu kääntäminen

text: 3. Virallinen kääntäjä. Ennen vuonna 2008 voimaan tullutta auktorisoitujen kääntäjien järjestelmää oli virallisilla kääntäjillä oikeus laatia laillisesti päteviä käännöksiä. Viralliset kääntäjät voivat tehdä laillisia päteviä käännöksiä vuoden 2012 loppuun asti.


title: Auktorisoitu kääntäminen

text: Oikeus toimia auktorisoituna kääntäjänä myönnetään viideksi vuodeksi ja sitä voidaan jatkaa enintään viisi vuotta kerrallaan. Ennen auktorisoituna kääntäjänä toimimista hakijan tulee antaa auktorisoidun kääntäjän vakuutus.


title: Auktorisoitu kääntäminen

text: Auktorisoidun kääntäjän tutkinnon läpäiseminen on yksi tapa saada itselleen auktorisoidun kääntäjän pätevyys. Tutkinnossa on tarkoitus osoittaa tutkintokielten kieli- ja kääntämistaito sekä auktorisoidun kääntäjän ammatinharjoittamisessa tarvittava muu taito, ja kokelaan on läpäistävä kaikki osiot samalla tutkintokerralla.


title: Auktorisoitu kääntäminen

text: Tutkinto järjestetään kerran vuodessa. Tutkinnossa on vain yksi käännössuunta joko kotimaisista kielistä vieraisiin kieliin tai vieraista kielistä kotimaisiin kieliin. Kotimaisilla kielillä tarkoitetaan tässä suomea, ruotsia sekä pohjois- tai inarinsaamea. Jokaisessa tutkinnossa voi suorittaa kotimaisista kielistä toisiin kotimaisiin kieliin.


title: Auktorisoitu kääntäminen

text: Tutkinnon ensimmäisessä osassa testataan ammatinharjoittamistaitoja ja osio sisältää kääntäjän ammatinkäytänteitä testaavia monivalintatehtäviä. Tämä osion aikana kaikkien apuvälineiden käyttö on kielletty.


title: Auktorisoitu kääntäminen

text: Jotta osion voi suorittaa hyväksytysti, on perehdyttävä seuraaviin teksteihin:


title: Auktorisoitu kääntäminen

text: • laki auktorisoiduista kääntäjistä 7.12.2007/1231,


title: Auktorisoitu kääntäminen

text: • valtioneuvoston asetus auktorisoiduista kääntäjistä 13.12.2007/1232,


title: Auktorisoitu kääntäminen

text: • Auktorisoidun kääntäjän tutkinnon perusteet 2008 -asiakirjaan (OPH määräys 31/011/2007) sekä


title: Auktorisoitu kääntäminen

text:
• muut alaan liittyvät sopimukset.
Ammatinharjoittamistaito-osion kysymykset käsittelevät muun muassa


title: Auktorisoitu kääntäminen

text: • auktorisoidun kääntäjän työmenetelmiä ja prosesseja


title: Auktorisoitu kääntäminen

text: • kääntäjän ja toimeksiantajan välisiä vastuukysymyksiä


title: Auktorisoitu kääntäminen

text: • kääntämiseen liittyviä eettisiä periaatteita


title: Auktorisoitu kääntäminen

text:
• lainsäädäntöä ja laadunvarmistusmenetelmiä
• käännösten vahvistamista ja sen jälkeisiä viranomaistoimenpiteitä


title: Auktorisoitu kääntäminen

text: • käännösalan kehitystä.


title: Auktorisoitu kääntäminen

text: Auktorisoidun kääntäjän tutkinnon kieli- ja kääntämistaitoa mittaava osio koostuu kahdesta käännöstehtävästä. Toinen käännöstehtävä on suoritettava lain ja hallinnon alalta ja toisen voi valita vapaasti lääketieteen, talouselämän tai tekniikan erikoisalalta.


title: Auktorisoitu kääntäminen

text: Lain ja hallinnon tutkintotehtävät voivat olla esimerkiksi tuomioistuimen päätöksiä, selostuksia oikeustapauksista, sopimustekstejä, juridisia asiakirjoja, poliisin esitutkinta-aineistoa, todistuksia, julkisia ja yksityisiä asiakirjoja.


title: Auktorisoitu kääntäminen

text: Talouselämän tutkintotehtävät voivat olla esimerkiksi otteita yritysten vuosikertomuksista, taloudellisista katsauksista, yhtiöjärjestyksistä, taloudellisia sopimustekstejä, taloutta käsitteleviä asiakirjoja.


title: Auktorisoitu kääntäminen

text: Tekniikan tutkintotehtävät voivat olla esimerkiksi käyttöohjeita, patenttihakemuksia, tekniikkaan ja teknologiaan liittyviä asiantuntijalausuntoja.


title: Auktorisoitu kääntäminen

text:
Lääketieteen tutkintotehtävät voivat olla esimerkiksi lääketieteellisiä tapausselostuksia, sairauskertomuksia, lääkärintodistuksia, oikeuslääketieteellisiä tai muita lausuntoja, raportteja lääketieteen tutkimustuloksista.
Käännöstehtävien pituus on noin 2 000 merkkiä/tutkintotehtävä mukaan lukien välilyönnit tai vastaava pituus niissä kielissä, joissa käytetään muuta kuin latinalaista merkistöä.


title: Auktorisoitu kääntäminen

text: Kieli- ja kääntämistaitoa mittaavat osiot tehdään tietokoneella ja kirjallisten ja elektronisten apuvälineiden sekä Internetin käyttö on sallittu. Sähköpostiyhteyksien ja käännösohjelmien käyttö puolestaan on kielletty. Poikkeustapauksissa tutkintotehtäväkäännökset voidaan kirjoittaa käsin.


title: Auktorisoitu kääntäminen

text: Opetushallituksen yhteydessä toimii auktorisoitujen kääntäjien tutkintolautakunta, joka ylläpitää auktorisoitujen kääntäjien rekisteriä. Rekisteristä löytyvät kaikki auktorisoidut kääntäjät sekä heidän asuinpaikkakuntansa ja tiedot siitä, mistä kielestä mihin kieleen hänellä on oikeus toimia auktorisoituna kääntäjänä.


title: Auktorisoitu kääntäminen

text: Auktorisoitu kääntäjä voi halutessaan teettää itselleen ympyrän muotoisen, läpimitaltaan 35mm pituisen leiman. Leiman keskellä lukee kääntäjän nimi ja ympyrän kehällä teksti ”AUKTORISOITU KÄÄNTÄJÄ – AUKTORISERAD TRANSLATOR”. Suomeksi ja ruotsiksi kirjoitettu teksti painottaa auktorisointijärjestelmän kansallista luonnetta. Vaikkei leiman käyttö olekaan pakollista, suositellaan sitä kansainvälisen asiakirjaliikenteen vuoksi.


title: Auktorisoitu kääntäminen

text: Kääntäminen


title: Auktorisoitu kääntäminen

text: Käännöstiede


title: AV-kääntäminen

text: AV-kääntäminen eli audiovisuaalinen kääntäminen on kaikkea sellaista kielenkääntämistä, jossa sanallisen viestin rinnalla on mukana kuva ja ääni eli visuaalinen ja auditiivinen elementti. AV-kääntäjän työ voi sisältää esimerkiksi elokuvien ja TV-sarjojen tekstitystä, oopperoiden ja teatteriesitysten kääntämistä sekä internetsivujen ja CD-ROMien kääntämistä. Myös jälkiäänitys eli dubbaus, dokumenttiohjelmien selostus sekä tietokonepelien kääntäminen voidaan katsoa AV-kääntämiseksi.


title: AV-kääntäminen

text: AV-kääntäjä on vieraan kielen ja kulttuurin sekä erityisesti äidinkielensä ammattilainen. Hänen tehtävänsä on saada puhe käännetyksi niin, että katsoja sisäistää viestin kerralla. AV-kääntäjä muokkaa dialogin ruututekstiksi (yksi- tai kaksirivisiksi repliikeiksi) joko käsikirjoituksen avulla tai poimimalla eli ilman käsikirjoitusta kuvan, äänen, tilan ja ajan antamat rajat huomioiden. Jotta katsoja ehtisi lukea tekstin, ymmärtää viestin ja lisäksi seurata kuvaa ja ääntä, tekstiä pitää yleensä tiivistää. Tekstityksen tulee olla luontevaa yleiskieltä, joka välittää sen, mitä tarkoitetaan – ei välttämättä sitä, mitä sanotaan. Paras käännös on sellainen, ettei katsoja aina edes huomaa seuraavansa tekstitystä.


title: AV-kääntäminen

text: Tekstityksen sijaan esimerkiksi lastenohjelmissa ja dokumenteissa voidaan käyttää päällepuhumista, jossa alkuperäinen puhe kuuluu vaimeana käännetyn selostuksen alla. Dubbauksessa eli jälkiäänityksessä taas alkuperäinen ääni häivytetään taustalta kokonaan ja korvataan kohdekielisellä puheella.


title: AV-kääntäminen

text: Varsinaisen käännöstyön lisäksi AV-kääntäjät tekevät tekstityksen ajastamista erityisen ohjelman avulla. Ajastuksessa yksirivisille repliikeille varataan vähintään 1,5 sekuntia lukuaikaa ja kaksirivisille enintään seitsemän sekuntia. Hyvin toteutetun tekstityksen avulla sellaisetkin katsojat, jotka eivät ymmärrä ohjelmassa käytettyä kieltä lainkaan, pysyvät ohjelman juonessa mukana.


title: AV-kääntäminen

text: Audiovisuaalista kääntämistä on Suomessa tehty 1950-luvulta lähtien. Suomessa päädyttiin ohjelmien tekstitykseen jälkiäänityksen eli dubbauksen sijaan sen vuoksi, että tekstitys oli edullisempaa ja teknisesti helpompaa toteuttaa. Yleisradion tekemän tekstityspäätöksen seuraukseksi Suomeen syntyikin AV-kääntäjien ammattikunta.


title: AV-kääntäminen

text: AV-kääntäjiä työllistävät Suomessa muun muassa Yleisradio ja MTV3 sekä AV-käännöstoimistot. Vain harva AV-kääntäjä on työsuhteessa toimeksiantajaansa, useimmat toimivat sen sijaan freelancereina tai yrittäjinä. Freelancerina toimiva AV-kääntäjä huolehtii itse sivukuluistaan, joita ovat muun muassa sosiaalikulut, tietoliikennekulut ja verot. AV-kääntäjän tulee hankkia myös toimivat työkalut, joita ovat muun muassa tietokone, tulostin ja nopea internetyhteys. AV-kääntäjät kuuluvat yleensä sekä Suomen kääntäjien ja tulkkien liittoon SKTL:ään että Suomen Journalistiliittoon.


title: AV-kääntäminen

text: Useimmilla ammattitaitoisilla AV-kääntäjillä on korkeakoulutus. Työssä vaaditaan kielen ja kulttuurin tuntemuksen lisäksi muun muassa tiedonhakutaitoja. Vaikka ammattiin voi harjaantua myös tekemisen kautta, antavat yliopisto-opinnot työhön hyvän pohjan. Suomalaisissa yliopistoissa ei ole tarjolla pelkästään AV-kääntämiseen suunnattua koulutusohjelmaa, mutta sitä voi opiskella osana käännöstieteen opintoja Helsingin, Itä-Suomen, Tampereen ja Turun yliopistossa.


title: Kokonniemen laskettelukeskus

text: Kokonniemen laskettelukeskus on Porvoon kaupungin keskuksen lähellä Porvoonjoen länsirannalla sijaitseva laskettelukeskus. Keskukseen on raivattu uusia rinteitä laskettelukäyttöön ja nykyisin käytössä on viisi rinnettä ja hissiä. Yksi rinteistä on Snow Park, jossa on hyppyreitä, reilejä ja boxi. Kaikki keskuksen rinteet ovat valaistuja. Kokonniemen laskettelukeskuksessa toimii myös kahvila ja suksivuokraamo. Kesällä rinteitä käytetään alamäkipyöräilyyn.


title: Jääpallon SM-sarjakausi 1987–1988

text: Jääpallon SM-sarja kaudella 1987-1988 pelattiin kymmenen joukkueen kaksinkertaisena sarjana. Neljä parasta joukkuetta etenivät pudotuspeleihin. Välierissä HIFK voitti paikallisvastustajansa, ensimmäistä kertaa pudotuspeleihin selviytyneen Botnian. Toisessa Välierässä Veiterä voitti OLS:n. Loppuottelu pelattiin Helsingissä uudella Kallion tekojääradalla. HIFK oli Veiterää parempi maalein 4-3 ja uusi mestaruutensa.


title: Jääpallon SM-sarjakausi 1987–1988

text: Kampparit putosi sarjasta suoraan. WP-35 säilyi karsinnan jälkeen, Sarjaan nousi Rovaniemen Palloseura.


title: Jääpallon SM-sarjakausi 1987–1988

text: Välierät pelattiin kaksiosaisina ja ne aloitettiin runkosarjassa huonommin sijoittuneen kotikentällä.


title: Jääpallon SM-sarjakausi 1987–1988

text: HIFK: Risto Ruokolainen, Ben Söderling, Johan Stierncreutz, Olli Pylsy, Kari Kiviharju, Mika Sirkkiö, Kari Peuhkuri, Heikki Raitavuo, Veikko Niemikorpi, Sami Lehto, Tuomo Säävälä, Mika Mutikainen, Yrjö Skaffari, Jarmo Haavisto, Petri Partanen, Rami Koivisto. Valmentaja Raine Salminen.


title: FC Vorskla Pultava

text: Football Club Vorskla Pultava () eli FC Vorskla Pultava on ukrainalainen jalkapalloseura Pultavan kaupungista. Seura pelaa Ukrainan korkeimmalla sarjatasolla Ukrainan valioliigassa. Ukrainan Cupin seura voitti 2009.


title: FC Vorskla Pultava

text: Vorskla Pultava perustettiin 5. tammikuuta 1955 nimellä Kolgospnyk. Vuonna 1956 seura voitti Ukrainan SSR Cupin. 1957 seura muuttui puoliammattimaiseksi. Vuonna 1965 seura vaihtoi nimensä Kolokseksi. Vuonna 1968 seura nousi sarjatasoa ylemmäs, Ukrainan toiseksi korkeimmalla sarjatasolle ja vaihtoi nimensä Selstrojksi, mutta vaihtoi sen heti seuraavana vuonna Stroiteliksi. Vuonna 1971 Neuvostoliiton jalkapallossa tehtiin rakenteellisia muutoksia, jotka pakottivat Stroitelin vetäytymään 1. divisioonasta. Vuonna 1972 seuran nimeksi tuli taas Kolos. 1984 seura uudistui, ja vaihtoi nimensä Vorsklaksi. 1988 seura sijoittui 1. divisioonassa toiseksi. Neuvostoliiton hajottua Vorskla nousi pääsarjaan. Seura saavutti sen verran menestystä, että pääsi pelaamaan Euroopan yhteisiin turnauksiin kolmesti: UEFA Cupiin 1997 ja 2000 sekä Intertoto Cupiin 1998. Ukrainan Cupin seura voitti 2009. Eurooppa-liigaan seura on edennyt kahdesti: kaudeksi 2009-10 ja 2011-12.


title: Kääntämisen mahdottomuus

text: Kääntämisen mahdottomuus tai kääntymättömyys tarkoittaa sitä, ettei yhtä kieltä voi kääntää tarkasti toiselle. Tämä johtuu siitä, että sanasta sanaan kääntäminen tuottaa tekstejä, jotka eivät ole mitään kieltä. Jotta käännettävästä tekstistä tulisi sujuvaa, niin useimmiten käännöksissä on tarkoituksenmukaista pyrkiä käyttäjälle välittyvän informaation pysymiseen samana ja muokata käännettäessä sisällön sanoja ja rakenteita.


title: Kääntämisen mahdottomuus

text: Kääntäminen on sitä vaativampaa, mitä suuremmassa määrin teksti nojaa muotoon: esimerkiksi runot, sanaleikit, sananlaskut, sutkaukset, lorut, mainos- ja iskulauseet ovat vaikeita käännettäviä tekstilajeja. Kun käännettävän tekstin muoto on sisältöä tärkeämpi eikä käännettäessä tekstin merkitystä pyritä välittämään, niin usein käännös lähestyy uudelleenkirjoittamista ja puhutaan valekäännöksestä. Laulutekstit lukeutuvat monesti valekäännösten joukkoon.


title: Kääntämisen mahdottomuus

text: Useimmiten sana tai ilmaus, jota pidetään mahdottomana kääntää, onkin sanastollinen aukko eli lähdekielen sanalle tai ilmaukselle ei voida löytää yhtä kohdekielen sanaa tai ilmausta. Kääntäjällä on kuitenkin käytössään useita keinoja tällaisen käännösongelman ratkaisemiseksi.


title: Kääntämisen mahdottomuus

text: Adaptoidulla, tai niin sanotulla vapaalla käännöksellä tarkoitetaan kulttuurisidonnaista ilmaisua lähdetekstissä (tekstissä, josta käännetään), joka käännetään kohdekieleen ja -kulttuuriin sujuvalla ja ymmärrettävällä tavalla. Tällä tavalla käännöksessä otetaan huomioon kohdeyleisö ja heidän tarpeensa.


title: Kääntämisen mahdottomuus

text: Esimerkiksi belgialaisen Tintti-sarjakuvan Milou-koiran nimi on käännetty eri kielille eri tavoin: englanniksi Snowy, hollanniksi Bobbie ja saksaksi Struppi. Saman käännösstrategian mukaisesti dekkaripari Dupont ja Dupond on käännetty englanniksi muotoon Thomson ja Thompson, hollanniksi Jansen ja Janssen, saksaksi Schultze ja Schulze sekä espanjaksi Hernández ja Fernández. Keino on erittäin käytetty myös Disney-hahmojen käännöksissä, sillä monet sankareiden nimistä on käännetty ääntötavan mukaan.


title: Kääntämisen mahdottomuus

text: Joskus mahdottomalta tuntuvan lähdetekstin käännösprosessissa voi käyttää pragmaattisia adaptaatioita. Niillä tarkoitetaan lisäystä, poistoa, korvausta tai järjestyksen muutosta. Tällä tavalla kääntäjä voi pyrkiä tekemään kohdetekstistä kohdekulttuurissa helpommin ymmärrettävän tai kiertämään kohdekielen rajojen tai kulttuurierojen muodostaman esteen suoralle käännökselle.


title: Kääntämisen mahdottomuus

text: Vieraannuttamisella tarkoitetaan yleensä menetelmää, jonka avulla säilytetään lähdetekstin jokin keskeinen tai joitain keskeisiä piirteitä. Kotouttaminen taas viittaa tekstiin, joka on mukautettu esimerkiksi kohdekielen ja kohdekielisen kulttuurin mukaiseksi. Kotouttamiseen on suhtauduttu eri tilanteissa ja eri aikoina hyvin eri tavoin. Kielen sujuvuutta ja ymmärrettävyyttä on pidetty arvossa, mutta on esitetty myös arvostelevia näkökantoja esimerkiksi siitä, että kääntäjät hävittävät alkuteoksen kirjailijan äänen. Kotouttaminen ja vieraannuttaminen eivät myöskään välttämättä aina ole toisilleen vastakkaisia strategioita, vaan ne voivat jopa esiintyä samassa teoksessa.


title: Kääntämisen mahdottomuus

text: Vieraannuttamisesta on siis kyse silloin, kun jätetään joitakin vieraita, toiseen kulttuuriin liittyviä asioita selittämättä käännöksessä. Toisaalta taas kotouttaminen voi olla hyvä ratkaisu tilanteessa, jossa pidetään tärkeämpänä vaikkapa sitä, että lukijan on mahdollisimman helppo samaistua tarinaan. Menetelmät eivät ole sinänsä suositeltavia tai paheksuttavia, vaan niitä tarvitaan ja käytetään tilanteen mukaan.


title: Kääntämisen mahdottomuus

text: Lisäys voi olla suuri tai pieni lisä alkuperäistekstiin. Aina konteksti ei riitä täsmällisen tiedon välittämiseen. Esimerkiksi käännettäessä venäjästä suomeen lauseeseen "Lena oli jäässä" voi olla tarpeellista lisätä -joki, jos kyseessä ei olekaan Lena-niminen nainen.


title: Kääntämisen mahdottomuus

text: Poisto voi olla perusteltu ratkaisu esimerkiksi tilanteessa, jossa kääntäjä poistaa vastaanottajan kannalta merkityksettömän asian. Esimerkiksi jos lauseessa joku vietiin saunan taakse ja pahoinpideltiin sairaalakuntoon, käännöksessä ”saunan taakse vieminen” ei välttämättä avaudu lukijalle. Silloin ”pahoinpideltiin sairaalakuntoon” riittää välittämään halutun viestin.


title: Kääntämisen mahdottomuus

text: Korvauksia käytetään esimerkiksi ruokaohjeiden ja matkaoppaiden käännöksissä. Kulttuurieroista johtuvia korvattavia asioita voi olla vaikkapa mitat ja matkat. Turhaa päänvaivaa suomalaiselle saattaisivat aiheuttaa esimerkiksi unssit ja mailit, jotka kääntäjä voi korvata kohdekielisillä ilmaisuilla.


title: Kääntämisen mahdottomuus

text: Järjestyksen muutosta saatetaan käyttää silloin, kun kohdekielen ominaisuuksiin kuuluu ilmaista asiat eri järjestyksessä kuin lähdekielessä.


title: Kääntämisen mahdottomuus

text: Lainaus on käännösstrategia, jossa kääntäjä käyttää lähdetekstin sanaa tai ilmausta muuttamatta sitä kohdetekstissä. Vakiintumattomat vieraskieliset ilmaukset merkitään joskus tekstiin kursiivilla.


title: Kääntämisen mahdottomuus

text: Kääntäjä voi turvautua käännöslainaan, jossa sana tai ilmaus pilkotaan osiin ja kukin osa käännetään sanatarkasti kohdekielelle, esimerkiksi emolevy (engl. motherboard) tai musta aukko (engl. black hole). Käännöslainaan turvautuminen saattaa aiheuttaa tahattoman koomisia lopputuloksia, mutta on usein välttämätöntä, jotta alkuperäistekstin tyyli voitaisiin säilyttää mahdollisimman tarkasti varsinkin siinä tapauksessa, että sana on monitulkintainen tai kääntäjä ei täysin ymmärrä sanan merkitystä.


title: Kääntämisen mahdottomuus

text:
Kompensaatiota eli korvaamista kääntäjä voi käyttää esimerkiksi silloin, kun kohdekieli poikkeaa rakenteellisesti lähdekielestä. Monissa kielissä on olemassa kaksi eri pronominia, jotka ilmaisevat toista persoonaa, muodollinen ja epämuodollinen (suomessa te ja sinä), mutta esimerkiksi nykyenglannissa on käytössä vain yksi toista persoonaa ilmaiseva pronomini (you). Niinpä käännettäessä suomesta englantiin kääntäjän täytyy käyttää muita keinoja säilyttääkseen lähdetekstin tyylin: hänen täytyy valita, käyttääkö englannin muodollisen vai epämuodollisen rekisterin sanoja. Puhuteltavasta voi muun muassa käyttää etunimeä tai lempinimeä ja tekstissä voi käyttää englannissa epämuodollisina pidettyjä muotoja (I’m, you’re).
Parafraasi (myös: perifraasi) on käännöstoimintaa, jossa kääntäjä korvaa lähdetekstin sanan ilmaisulla tai useammalla sanalla kohdetekstissä. Esimerkiksi portugalin sana "saudade" käännetään usein englanniksi ”the feeling of missing a person who is gone” (tunne, että kaipaa henkilöä, joka on poissa). Vastaavanlainen esimerkki on romanian "dor", joka taas käännetään usein ”missing someone or something that's gone and/or not available at the time” (kaivata jotakuta tai jotakin, joka on poissa tai ei ole tavoitettavissa sillä hetkellä).


title: Kääntämisen mahdottomuus

text: Parafrastinen käännös on yleensä semanttisesti tarkka eli se välittää tiedon. Parafrastisen käännöksen varjopuolina voidaan kuitenkin nähdä esimerkiksi se, että parafrastinen käännös ei välttämättä tyyliltään vastaa alkutekstiä, sekä se, että käännös paisuu selittelevän luonteensa takia helposti liian pitkäksi.


title: Kääntämisen mahdottomuus

text: Vaikka parafrastinen käännös ei yleensä olekaan ideaali käännös, ovat parafraasit joskus hyödyllisiä. Näin on esimerkiksi silloin, kun teksti on vaikeatajuinen tai vilisee ammattisanastoa. Tulkki joutuu kääntäjää useammin turvautumaan parafrastiseen käännökseen, kun oikeaa sanaa ei heti löydy. Rune Ingon mukaan ”[u]sein hän tällöin käyttää puuttuvan sanan hyperonyymiä johdattamaan ajatuksen oikeaan suuntaan, kun taas lisätiedot tai tarkempi kuvaus auttavat oikeaan merkityseen pääsemistä. Esim. sana hohtimet voi korvautua sanonnalla työkalu, joka miehellä on kädessään ja sana villakoira ilmauksella koira, jolla on leijonaleikkaus jne.”


title: Kääntämisen mahdottomuus

text: Kääntäjän huomautus on tavallisesti huomautus (yleensä alaviite) jonka kääntäjä on lisännyt kohdetekstiin antamaan lisätietoa esimerkiksi kulttuuritaustasta.


title: Kääntämisen mahdottomuus

text:
Vaikeimpia, toisinaan lähes mahdottomia käännettäviä ovat runot ja sanaleikit. Runollisen kielen muoto on käännettäessä vähintään yhtä tärkeä kuin sisältö. Runouden kääntäjälle ei aina ole helppoa säilyttää runon muotoa ja kääntää samalla esimerkiksi sanaleikkejä ja reaalioita puhumattakaan murteista. Taidekirjallisuus ja runokieli ovatkin kääntäjän suurimpia haasteita. Sanaleikit ja sutkaukset ovat haastavia, koska ne ovat erityisen tiiviisti sidoksissa alkuperäiskieleen. Raamatusta löytyy tunnettu esimerkki alkuperäiskielen vaikutuksesta teoksen nimistöön: ensimmäisessä Mooseksen kirjassa ”Jumala muovasi maan tomusta ihmisen”, Aadamin, jonka nimi viittaa heprean kielen sanoihin adama, ’maa’ ja adam, ’ihminen’. Muille kielille käännettäessä tämä nimen merkitys katoaa.
Sanaleikkejä sisältävän tekstin kääntäjän yksi toimintamalli voi olla esimerkiksi, että hän jättää lähdekielisen sanaleikin kääntämättä ja lisää kohdekielisen sanaleikin joko samaan kohtaan tai myöhemmin tekstiin.


title: Kääntämisen mahdottomuus

text: Runouden kääntämisessä on vaikeaa myös se, että yksittäinen sana voi saada lisämerkityksiä toisessa kielessä, eikä lisämerkityksistä voi olla täysin varma, vaan sävyjä voi vain aavistella. Ongelmana on myös se, että sanaan tai käsitteeseen liittyvä tieto saattaa olla erilaista eri kielissä tai sanan sisältö eli merkitys on erilainen vieraalla kielellä. Esimerkkinä voisi mainita sanan sauna, joka assosioituu Suomessa vahvasti esimerkiksi vastaan ja järveen. Näitä mielleyhtymiä voi muissa maissa olla vaikea ymmärtää. Tästä päästään koherenssiongelmaan: Esimerkiksi sauna, löyly, kiuaskivet ja koivunlehtien tuoksu luovat lähekkäin esiintyessään tekstille koherenssia, koska Suomessa tiedetään, miksi ne liittyvät toisiinsa. Käännöksessä taas tiedetään, että asiat liittyvät toisiinsa, mutta ei tiedetä, miten. Koherenssiongelma on kuitenkin todella paljon riippuvainen kyseessä olevasta kieliparista, sillä se määrittää myös sen, miten lähellä lähde- ja kohdekielet ovat kulttuurisesti toisiaan.


title: Kääntämisen mahdottomuus

text:
Kun käännettävän tekstin muoto on tärkeämpi kuin sen sisältö, on kääntäjän luonnollisesti tehtävä luovia ja jopa lähtötekstistä poikkeavia käännösratkaisuja. Silloin herää kysymys, onko teksti enää käännös vai onko se uudelleen kirjoitettu teksti. Tällaisia tapauksia varten Theodore Savory on luonut termin "valekäännös". On vaikea määritellä, onko käännös valekäännös vai ei, mutta esimerkiksi hokemat ja lorut käännetään usein valekäännöksiksi. Näissä käännöksissä merkitys välitetään harvoin, joten ei ole syytä puhua varsinaisesta käännöksestä. Laulutekstit lukeutuvat monesti valekäännösten joukkoon.
Kääntämisen sidoksisuus aikaan ja paikkaan (kontekstuaalisuus) tekee siitä jossain määrin väistämättä aina uudelleenkirjoittamista. Tämä johtuu siitä, että kun asiat sanotaan uudella kielellä, ne saavat uuden sävyn ja tunnelman, ne pukevat ylleen toisen kielen ja kulttuurin ja muuttuvat osaksi toista kulttuuria, kieltä ja kirjallisuutta. On syytä korostaa kääntäjän roolia lähdetekstin lukijana, sillä ihminen jotakin kokiessaan (tässä tapauksessa siis lukiessaan) kokee asiat aina oman itsensä kautta.


title: Joe Smith (Martti Innanen)

text: Joe Smith on Martti "Huuhaa" Innasen luoma fiktiivinen lontoolainen kansainvälinen seikkailija.


title: Joe Smith (Martti Innanen)

text: Hahmo esiintyi Innasen kirjoittamissa ja esittämissä parodisissa seikkailuaiheisissa radiokuunnelmissa. Kuunnelmat "Joe Smith seikkailu viitakossa" ja "Joe Smith Rasilian satemetsässä" julkaistiin myös C-kasetti- ja LP-formaatissa.


title: Joe Smith (Martti Innanen)

text: Osa kuunnelmista julkaistiin Innasen vuonna 1967 julkaisemassa kirjassa "Seikkailu viitakossa". Vuonna 2015 Yle Radioteatteri tuotti Joe Smithistä kuunnelman, johon sisältyy kolme tarinaa: Tartsan ja Pielaveten salainen aarre, Joe Smith Ekyptissä ja Joe Smith Intiassa.


title: Ifat

text: Ifat oli keskiaikainen valtio nykyisen Etiopian alueella Awashjoen laaksossa ja ympäröivillä vuoristoalueilla. Se syntyi 1200-luvun loppupuolella Walashma-dynastian perustajan Wali Ashman aikana. Ifat valloitti Šoan valtakunnan ja alisti valtaansa muita pieniä muslimivaltioita. Maan väestö koostui islamiin kääntyneistä seemiläisistä ja kuušilaisista kansoista, jotka harjoittivat maanviljelyä ja karjanhoitoa. Tärkeä merkitys oli myös Zeilan satamakaupunkiin johtaneella kauppareitillä.


title: Ifat

text: 1300–1400-luvuilla Ifat kävi jatkuvia sotia kristityn Etiopian kanssa. Keisari Yeshak I valloitti sen vuonna 1415 ja Zara Yakob hävitti alueen perusteellisesti vuonna 1445. Ifatin itäosa liitettiin Adalin sulttanikuntaan.


title: Veikko Hänninen

text: Veikko Armas Hänninen (3. huhtikuuta 1929 Jyväskylä – 24. tammikuuta 1981 Jyväskylä) oli suomalainen eräkirjailija.


title: Veikko Hänninen

text: Hänninen kuvasi kirjassaan "Siima soi" hauenkalastusta heittovavalla keskisuomalaisilla metsälammilla.


title: Olavi Silvo

text: Olavi Edvard Johannes Silvo (20. heinäkuuta 1922 – 16. kesäkuuta 1981 Helsinki) oli suomalainen nuortenkirjailija.


title: Olavi Silvo

text: Silvo valmistui maatalous- ja metsätieteiden kandidaatiksi 1946, lisensiaatiksi 1966 ja maatalous- ja metsätieteiden tohtoriksi 1970. Hän toimi ympäristötoksikologian dosenttina Helsingin yliopistossa.


title: Cay Karlsson

text: Cay Karlsson (s. 24. joulukuuta 1945) on suomenruotsalainen kitaristi. Karlsson aloitti solistina The Scaffolds -rautalankayhtyeessä. Myöhemmin hän tuli tunnetuksi The First- ja Cumulus-yhtyeissä ja esitti Hectorin kanssa Syksyn sävelessä 1973 kappaleen "Marleena", joka sijoittui kuudenneksi.


title: Cay Karlsson

text: Leipätyönsä Karlsson teki Yleisradiossa ruotsinkielisen kanavan toimittajana eläkkeelle siirtymiseensä asti, loppuajan toimituspäällikkönä.


title: Allan Sinisalo

text: Allan Arvid Sinisalo, sukunimi aik. "Lindroos" (26. syyskuuta 1888 Mäntsälä – 3. helmikuuta 1981) oli suomalainen uskonnollinen runoilija.


title: Jan Urbas

text: Jan Urbas (s. 26. tammikuuta 1989 Ljubljana, Slovenian ST, Jugoslavia) on slovenialainen jääkiekkoilija, joka pelaa Itävallan Erste Bank Eishockey Ligan Villahcer SV:ssä. Hän on pelipaikaltaan keskushyökkääjä, mutta isokokoinen Urbas osaa pelata myös laidassa. EC VSV:n tiedotteen mukaan hän on voimahyökkääjä, joka tuo kaukaloon energisyyttä, osaa pelata kovaa, suojata kiekkoa ja on nopea ratkaisuissaan.


title: Jan Urbas

text: Urbasin kasvattajaseura on Olimpija Ljubljana. Hän pelasi jo 16-vuotiaana ensimmäiset pääsarjaottelunsa HK Olimpija Ljublajanassa, Slovenian liigassa. Urbas oli tehoilla 11+7=18 joukkueen toiseksi paras pistemies ja maalintekijä. Hän siirtyi kaudeksi 2006–2007 Ruotsiin ja Malmö Redhawksin J18-joukkueeseen. Kevään 2007 pudotuspelit Urbas kävi pelaamassa kuitenkin kasvattajaseuransa HK Olimpija Ljubljanan A-nuorissa.


title: Jan Urbas

text: Kaudella 2008–2009 Urbas pelasi ensimmäiset ottelunsa Ruotsin toiseksi korkeimmalla sarjatasolla HockeyAllsvenskanissa, jossa hän pelasi kauden aikana 19 runkosarjaottelua tehoin 2+1=3. Urbas teki Malmön kanssa vuoden mittaisen jatkosopimuksen huhtikuussa 2009. Seuraava kausi 2009–2010 oli hänelle ensimmäinen kokonainen HockeyAllsvenskanissa ja se toi 42 runkosarjaottelussa tehot 17+10=27. Malmö eteni aina Kvalserieniin saakka, mutta jäi kuitenkin ilman sarjanousua.


title: Jan Urbas

text: Huhtikuussa 2011 Urbas teki yksivuotisen sopimuksen Elitserienin nousijajoukkue Växjö Lakersin kanssa. Kausi 2011–2012 hänellä päättyi kuitenkin jo kahden ottelun jälkeen loukkaantumisen vuoksi. Toisella ja ensimmäisellä kokonaisella Elitserien-kaudellaan 2012–2013 Urbas teki 52 runkosarjaottelussa tehot 4+3=7.


title: Jan Urbas

text: Kaudeksi 2013–2014 Urbas siirtyi vuoden mittaisella sopimuksella Saksan DEL-liigassa pelaavaan EHC Müncheniin. Kesällä 2014 Urbas osallistui NHL-joukkue Washington Capitalsin kehitysleirille. Syyskuun 2014 lopulla hän siirtyi loppukauden 2014–2015 kattavalla sopimuksella Itävallan Erste Bank Eishockey Ligan Klagenfurter AC:hen. Kesken kauden, marraskuussa 2014 Urbas palasi sieltä Allsvenskaniin ja siirtyi loppukauden kestäneellä sopimuksella VIK Västerås HK:hon. Toukokuussa 2015 hän teki joukkueen kanssa vuoden mittaisen jatkosopimuksen. Kaudella 2015–2016 Urbas oli Västeråsin toiseksi paras pistemies Jeremy Williamsin jälkeen tehoilla 15+17=32.


title: Jan Urbas

text: Urbas palasi kaudeksi 2016–2017 EBEL:ään ja siirtyi vuoden mittaisella sopimuksella Villahcer SV:n riveihin.


title: Jan Urbas

text: Urbas edusti Sloveniaa Sotšin olympiakisoissa 2014 sekä niiden karsinnoissa. Hän pelasi myös MM-kilpailuissa vuosina 2013 ja 2015 sekä I-divisioonan MM-kilpailuissa vuosina 2010, 2014 ja 2016. Vuoden 2010 turnaus päättyi I-divisioonan B-lohkon kultaan ja vuoden 2014 turnaus IA-divisioonan kultaan. Urbas oli jälkimmäisessä turnauksessa myös Slovenian paras pistemies ja maalintekijä tehoilla 5+2=7. Hän jakoi myös turnauksen tehotilaston voiton Ukrainan Mykola Ladyginin kanssa lukemalla +7 ja valittiin tähdistökentälliseen. Vuoden 2016 turnaus päättyi myös kultaan. Urbas toimi Slovenian kapteenina ja jakoi koko turnauksen pistepörssin voiton joukkuetoverinsa Ken Ograjenšekin kanssa tehoilla 2+4=6. Hänet valittiin turnauksen arvokkaimmaksi pelaajaksi ja tähdistökentälliseen.


title: Jan Urbas

text: Urbas pelasi myös alle 20-vuotiaiden I-divisioonan MM-kilpailuissa vuosina 2008 (B-lohkon pronssia) ja 2009 sekä alle 18-vuotiaiden MM-kilpailuissa vuonna 2007 (A-lohkon hopeaa).


title: E. H. Pipatti

text: Eino Heikki Pipatti (5. kesäkuuta 1898 Jaakkima – 8. huhtikuuta 1979 Hattula ) oli suomalainen kansakoulunopettaja ja runoilija.


title: Stirlingin linna

text: Stirlingin linna sijaitsee jyrkkäreunaisella kukkulalla Stirlingissä, Skotlannin entisessä pääkaupungissa. Se on yksi Skotlannin suurimmista ja historiallisesti merkittävimmistä linnoista. Nykyiset rakennukset on pääsääntöisesti rakennettu vuosina 1490–1600.


title: Stirlingin linna

text: Stirling on sijainnut aina strategisesti merkittävällä paikalla Skotlannin halkaisevan Forthjoen matalimmalla kohdalla, joka on ollut tärkein kulkureitti Etelä- ja Pohjois-Skotlannin välillä.


title: Stirlingin linna

text: Ensimmäinen maininta Stirlingin linnasta on noin vuodelta 1110, jolloin kuningas Aleksanteri I rakennutti kukkulalle kappelin. Hän myös kuoli siellä 1124. Skotlannin itsenäisyyssotien (1296–1357) aikana Stirlingin alueella käytiin lukuisia taisteluita ja linna oli vuoron perään skotlantilaisten ja englantilaisten hallussa. Kuuluisin taistelu käytiin 1297, jolloin skotlantilainen kapinallinen William Wallace voitti englannin kuninkaan Edward I:n joukot läheisellä kivisillalla.


title: Stirlingin linna

text: Skotlannin itsenäistyttyä kuninkaat Robert II ja Robert III alkoivat rakennuttaa uutta linnaa Stirlingin kukkulalle. Vanhimmat yhä olemassa olevat linnan osat (esim. vuonna 1381 rakennettu pohjoinen portti) ovat tältä aikakaudelta.


title: Stirlingin linna

text: Stirlingin linna toimi Skotlannin Stuart-sukuisten kuninkaallisten virallisena asuinpaikkana 1600-luvulle asti. Traagisista elämänvaiheistaan tunnettu kuningatar Maria Stuart kruunattiin siellä vuonna 1543. Stuartien aikana linnaa vahvistettiin ja laajennettiin runsaasti. Tältä ajalta on peräisin muun muassa linnan kuninkaallinen palatsi, joka rakennettiin Jaakko V:n aikana 1540-luvulla. Palatsi on yksi parhaiten säilyneistä renessanssirakennuksista Iso-Britanniassa.


title: Stirlingin linna

text: Stirlingin merkitys hallinnollisena keskuksena väheni Englannin sisällissodan ja Yhdistyneen Kuningaskunnan syntymisen jälkeen. Viimeinen sotilaallinen tapahtuma Stirlingin linnassa oli Charles Edward Stuartin hyökkäys toisen Jakobiittikapinan aikana vuonna 1745. Tämän jälkeen linna toimi varuskuntana vuoteen 1964 asti.


title: A. H. Turunen

text: Arvo Henrik Turunen (13. kesäkuuta 1908 Pielisjärvi – 5. maaliskuuta 1978 Helsinki ) oli suomalainen eräkirjailija.


title: Elena Hueanu

text: Elena Hueanu (s. 20. elokuuta 1986) on romanialainen valokuvamalli. Hän voitti Miss Academy -kilpailun vuonna 2009 ja osallistui samana vuonna Miss Universumiin, mutta joutui hylätyksi kesken kilpailun. Sittemmin Hueanu on pääosin esiintynyt mallina lehdissä ja kalentereissa. Hueanu on esiintynyt muun muassa "Luxury Magazine" -lehdessä.


title: Elena Hueanu

text: Hueanu tekee ensimmäisen elokuvaroolinsa vuonna 2012 ilmestyvässä "Six Bulletsissa".


title: Lauri Saalasti

text: Lauri Saalasti (17. huhtikuuta 1903 Mäntyharju – 19. lokakuuta 1978 Savonlinna) oli suomalainen runoilija.


title: Sairaanhoidosta

text: Sairaanhoidosta ("Notes on Nursing: What It Is, and What It Is Not") on Florence Nightingalen kirjoittama sairaanhoidon oppikirja, joka ilmestyi alkujaan 136-sivuisena 1859. Teoksen on suomentanut Aune Brotherus, ja se ilmestyi suomeksi WSOY:n kustantamana 1938. Kolmas painos suomennoksesta ilmestyi 1964. Nightingale antaa siinä ohjeita niille, jotka haluavat huolehtia muiden terveydestä. Nightingalen mukaan sitä ei ole tarkoitettu oppikirjaksi sairaanhoidon ammattiin vaan avuksi hoitotyössä.


title: Sairaanhoidosta

text: Vuonna 1974 ilmestyneen englanninkielisen painoksen esipuheessa Florence Nightingalen sairaanhoitajaoppilaitoksen silloinen johtaja Joan Quixley sanoo, että vaikka teoksen ilmestymisestä on kulunut aikaa, se on "hämmästyttävän pätevä verrattuna sairaanhoidon nykyasenteisiin ja taitoihin, olipa kyse kotona 'tavallisen naisen' antamasta hoidosta tai sairaalassa annetusta tai yhteiskunnan tarjoamasta hoidosta".


title: Sairaanhoidosta

text: Englanninkielistä alkuteosta on jatkuvasti saatavilla.


title: Vappu Oura

text: Saimi Greta Valborg Pylkkänen, os. "Öhrbom", kirjailijanimi Vappu Oura (8. lokakuuta 1897 Asikkala – 28. kesäkuuta 1977 Tapiola ) oli suomalainen kirjailija.


title: Unelmien Manhattan

text: Unelmien Manhattan () on vuonna 2002 ensi-iltansa saanut Wayne Wangin ohjaama romanttinen komediaelokuva hotellisiivoojan ja korkean poliitikon romanttisesta suhteesta. Elokuvan pääosia näyttelevät Jennifer Lopez, Ralph Fiennes ja Natasha Richardson. Elokuva perustuu John Hughesin tarinaan, joka mainitaan käyttämällä salanimeä. Elokuvamusiikin sävelsi Alan Silvestri. Elokuva julkaistiin 13. joulukuuta 2002.


title: Unelmien Manhattan

text: Marisa Ventura (Jennifer Lopez) on yksinhuoltajaäiti, joka yrittää pärjätä nuoren poikansa Tyn (Tyler Posey) kanssa työskentelemällä siivoojana tyylikkäässä hotellissa Manhattanin sydämessä. Ty viettää vapaa-aikansa Marisan työtovereiden kanssa, joiden mielestä Marisalla on mahdollisuuksia päästä hotellin johtoon.


title: Unelmien Manhattan

text: Kun Marisa ja toinen siivooja, Stephanie (Marissa Matrone), ovat siivoamassa yhdessä erään seurapiirijulkkiksen huonetta, Stephanie taivuttelee Marisan kokeilemaan huoneessa olevaa takkia. Huoneen asukas, Caroline Lane (Natasha Richardson), oli aiemmin pyytänyt palauttamaan takin takaisin kauppaan, joten Stephanie väittää, ettei takki ”teknisesti ottaen” kuulu kenellekään. Sillä välin Ty ystävystyy erään hotellivieraan, senaattoriehdokas Christopher Marshallin (Ralph Fiennes), kanssa. Ty haluaa mennä kävelylle Chrisin kanssa, joten he menevät Caroline Lanen huoneeseen kysymään Marisalta lupaa. Chris tapaa designer-takkiin pukeutuneen Marisan ja luulee häntä Caroline Laneksi. Kolmikko viettää hiukan aikaa puistossa. Vaikka Marisa ja Chris tuntevat vetoa toisiaan kohtaan, Marisa pelkää, että hotellin johto saa tietää pilasta, ja hän alkaa vältellä Chrisiä.


title: Unelmien Manhattan

text: Chris pyytää hotellin päähovimestaria Lionel Blochia (Bob Hoskins) kutsumaan ”Caroline Lanen” lounaalle, mutta hän hämmentyy, kun Marisan sijaan lounaalle ilmestyy oikea Caroline. Ironista kyllä, Marisa oli paikalla Carolinen saadessa lounaskutsun ja antoi tälle jopa neuvoja, miten pukeutua kahdenkeskiselle lounaalle. Kun oikea Caroline saapuu lounaalle, Chris pyytää assistenttiaan, Jerry Siegalia (Stanley Tucci), hakemaan paikalle ”toisen Caroline Lanen” sanoen, että hän aikoo osallistua tärkeille päivällisille ja haluaisi ”Carolinen” seuralaisekseen. Jerry pyytää Lionelia hakemaan ”toisen Carolinen”. Lionel, joka on päätellyt Marisan olevan Chrisin hakema nainen, käskee Marisaa menemään päivällisille ja lopettamaan suhteen välittömästi, jollei hän halua vaarantaa mahdollista uraansa hotellin johdossa. Lionel ja hotellin henkilökunta auttavat Marisaa valmistautumaan iltaa varten muotoilemalla hänen hiuksensa ja lainaamalla hänelle kalliin leningin sekä upean kaulakorun.


title: Unelmien Manhattan

text:
Marisa ei kuitenkaan pysty lopettamaan suhdetta ja viettää yön Chrisin hotellihuoneessa. Seuraavana aamuna oikea Caroline Lane ja tämän ystävä löytävät heidät yhdessä.
Caroline kertoo totuuden hotellin johdolle, minkä seurauksena Marisa saa potkut Chrisin silmien edessä Lanen hotellisviitissä. Sekä Marisa että Chris viettävät aikaa erossa, mutta Chris ajattelee Marisaa yhä. Marisa on puolestaan jäämässä lehdistön sekä paheksuvan ja ennakkoluuloisen äitinsä Veronican (Priscilla Lopez) hampaisiin.


title: Unelmien Manhattan

text:
Hiukan myöhemmin Marisa on saanut jälleen töitä siivoojana eräästä toisesta hotellista. Chris on pitämässä lehdistötilaisuutta samaisessa hotellissa. Ty osallistuu Chrisin lehdistötilaisuuteen ja kysyy Chrisiltä, onko oikein antaa anteeksi virheitä tehneille ihmisille, viitaten entisen presidentti Richard Nixonin antamaan lausuntoon. Ty vie Chrisin henkilökunnan huoneeseen, missä Marisa on parhaillaan tauolla. Chris ja Marisa päätyvät takaisin yhteen. Elokuva päättyy lehtiartikkeleihin, joiden mukaan Chris on valittu senaattoriksi, hän ja Marisa ovat yhdessä vielä vuoden kuluttua, Marisa on aloittanut oman avustusjärjestötoiminnan ja Marisan siivoojaystävät ovat päässeet hotellin johtoon.
Elokuvaa kuvattiin sekä The Roosevelt Hotelissa että Waldorf-Astoria Hotelissa New Yorkissa.


title: Unelmien Manhattan

text: Vaikka elokuvan tuottajat ja käsikirjoittajat eivät maininneet asiaa, luksushotellin köyhän siivojan sekoittaminen kuuluisaan hotellivieraaseen tämän sovitettua jollekin toiselle tarkoitettua vaatetta, on esitetty aiemmin Warner Bros. -yhtiön vuoden 1935 komediaelokuvassa "Rahaa kuin roskaa".


title: Rat Westwick

text: Harry "Rat" Westwick (23. huhtikuuta 1876, Ottawa, Ontario – 3. huhtikuuta 1957) oli kanadalainen jääkiekon ja lacrossen pelaaja. Westwick, joka sai lehdistöltä lisänimen "rat" ("rotta") tunnetaan parhaiten kiekkourastaan Ottawa Hockey Clubissa, joka voitti useita kertoja Stanley Cupin 1900-luvun alussa. Hän pelasi Ottawa Capitalsin lacrossejoukkueessa vuodesta 1896 vuoteen 1904 ja voitti kolme mestaruutta.


title: Rat Westwick

text: Hänen veljensä Tom Westwick oli myös ammattimainen jääkiekkoilija.


title: Craig McKay

text: Craig McKay voi tarkoittaa ainakin seuraavia:


title: Auto GP -kausi 2010

text: Auto GP-kausi 2010 oli Auto GP-sarjan ensimmäinen kausi, joka korvasi Euroseries 3000-sarjan ja vaihtui nimeksi Auto GP. Kausi alkoi 24. huhtikuuta Tšekin, Brnon radalla ja päättyi 3. lokakuuta Italian, Monzassa. Sarjan mestaruuden voitti Romain Grosjean, joka tuli sarjaan mukaan kesken kauden. Toiseksi sijoittui Edoardo Piscopo ja kolmanneksi Duncan Tappy.


title: Iso-Säkylä

text: Iso-Säkylä on kylä Säkylässä. Iso-Säkylän alue sijaitsee Säkylän keskustan pohjoispuolella sen lähes välittömässä läheisyydessä. Iso-Säkylässä sijaitsee monia palveluja, kuten "Walkers"-kahvila, ala-aste, vuosina 2010–2011 saneerattu yhteiskoulu, autokoulu, "Apetit-Areena" (jäähalli) ja "Säkylähalli" (urheiluhalli). Iso-Säkylän läpi kulkee Euraan asti menevä nähtävyystieksi luokiteltu Rantatie joka on yksi alueen vilkkaimmista teistä.


title: Paphiopedilum delenatii

text: Paphiopedilum delenatii on vietnamilainen, venuksenkenkien alasukuun "Parvisepalum" kuuluva kämmekkälaji. Alueen muista venuksenkenkälajeista poiketen se kasvaa happamassa maaperässä.


title: Paphiopedilum delenatii

text: "P. delenatiin" nahkeat lehdet ovat muodoltaan soikeat, väriltään siniharmaan ja valkoisen kirjavat ja kasvavat 6–7 lehden ruusukemaisina ryhminä. Kukkavarsi kasvaa varttuneen kasvin keskeltä ja sen kärjessä kasvaa useimmiten yksi, joskus kaksi, harvoin kolme kukkaa.


title: Paphiopedilum delenatii

text: Kevyen makeantuoksuiset kukat ovat noin kahdeksan senttimetriä leveät ja väriltään yleensä hennon ruusunpunaiset tai melkein valkoiset; sepalit ja petalit ovat vaaleammat, huuli tummempi. Laji kasvaa noin 25 cm korkeaksi. Kukinta tapahtuu luonnossa joulukuussa ja vankeudessa myöhemmin, tammikuusta huhtikuuhun.


title: Paphiopedilum delenatii

text: "P. delenatii" löydettiin vuonna 1914, jolloin tuntemattomaksi jäänyt ranskalainen sotilas lähetti Vietnamin Tonkinista lajin eläviä taimia kotimaahansa. Taimet päätyivät Delenat'n ja Wornayn hoitoon. Vuonna 1924 André Guillaumin kuvasi lajin näistä tuontiyksilöistä "Bulletin de la Société Botanique de France" -julkaisussa vuonna 1924 ja nimesi sen lajin ensimmäisenä Euroopassa kukkimaan saaneen Delenat'n mukaan.


title: Paphiopedilum delenatii

text: Pitkään luultiin lajin kadonneen luonnosta, kunnes vuonna 1992 suuri määrä lajin yksilöitä löydettiin Hongkongin ja Taiwanin mustan pörssin markkinoilta. Näiden yksilöiden uskotaan olleen peräisin Vietnamista, mutta tutkimuksista huolimatta tarkempaa alkuperää ei tunneta. Kasveja oli ostettu vuodesta 1990–1991 alkaen viidakkokylistä 1–3 Yhdysvaltain dollarin kilohintaan ja myyty edelleen Taiwanissa kymmenellä dollarilla kilo. Hongkongin kautta lajia on myyty edelleen länsimaihin, joissa hinta on ollut viisi dollaria yksilöltä. Vuonna 1993 voimaan tulleesta kansainvälisestä CITES-kaupparajoituksesta huolimatta pimeä kauppa on jatkunut.


title: Paphiopedilum delenatii

text: "P. delenatii" kasvaa Vietnamin pohjoisosissa 800–1300 metrin korkeudessa. Vuosina 1990–1991 lajia löydettiin myös Etelä-Vietnamin Nha Trangin alueelta. Se kasvaa graniittisten vuorien happamassa maaperässä tai kivien päällä, usein jokien ja purojen lähellä sammaleisissa rotkoissa. Alueen ilmasto on talvesta kevääseen vähäsateinen, kesäisin kuiva, ja syksyisin sateinen ja lämpötila vaihtelee talven 13–22 celsiusasteesta kesän 17–28 asteeseen. Ilmankosteus on korkea, ja kasvi saa vettä kasteesta ja kondensaation kautta.


title: Paphiopedilum delenatii

text: Huonekasvina laji tarvitsee luontaisen elinympäristönsä tavoin talvella hieman matalamman lämpötilan kuin kesällä eikä se siedä kasvualustansa täydellistä kuivumista. Sillä on vajaan kuukauden mittainen runsasvaloinen lepokausi.


title: Bol

text: Bol tai BOL voivat tarkoittaa:


title: Orthex

text: Oy Orthex Group Ab on suomalainen, kodin muovituotteita valmistava ja markkinoiva yritys. Orthexin tuoteisiin kuuluvat keittiörasiat ja -tarvikkeet, kattaustuotteet, leivonta-, pakastus- ja säilöntätuotteet, korit ja laatikot, saavit, kodinhoitotuotteet, lasten tuotteet, lumityövälineet, kukkaruukut ja parvekelaatikot.


title: Orthex

text: Yrityksen perusti nykyiselle toimipaikalleen Lohjan Immulaan vuonna 1956 Aulis Kallonen, tarkoituksenaan lähinnä työllistää itsensä. Alkuvaiheessa yritys toimi tanskalaisyhtiön alihankkijana ja käytti tuotannossaan enimmäkseen muualta ostettuja muotteja. 1960-luvun puolivälissä Orthexin muotoilijana toimi arkkitehti Väinö A. Valve. 1970-luvulla Orthex valmisti myös muovikalvoa ja siitä muovisäkkejä ja -kasseja. 1980-luvun alusta Orthex päätti keskittyä taloustavaroihin, joiden muotoilijaksi palkattiin Laura Huhtela-Bremer. Hänen suunnittelemiaan ovat muun muassa Orthexin Jäänalle-pakastusrasiat.


title: Orthex

text: Vuonna 2009 Orthexin osake-enemmistö siirtyi suomalaisen sijoitusyhtiö Intera Partnersille, ja yritys alkoi kasvaa nopeasti yritysostoin. Se osti ruotsalaisen keittiön työvälineitä valmistavan Sveicon ja kaksinkertaisti liikevaihtonsa. Vuonna 2011 Orthex osti ruotsalaisen Hammarplast Consumer AB:n ja sai samalla käyttöönsä tuotemerkit Hammarplast, Sarvis ja Smart Store. Tämäkin yrityskauppa yli kaksinkertaisti Orthexin liikevaihdon ja nosti henkilöstömäärän noin kolmeensataan.


title: Orthex

text: Orthex avasi vuonna 2009 ensimmäisen oman myymälänsä Lohjan ABC-liikennemyymälän yhteyteen. Vuonna 2006 Orthexille myönnettiin Valtakunnallinen yrittäjäpalkinto.


title: Edifício Altino Arantes

text: Edifício Altino Arantes on 161 metriä korkea pilvenpiirtäjä São Paulon kaupungissa. Rakentamisaikanaan vuosina 1939–1947 Edifício Altino Arantes oli Brasilian neljänneksi korkein rakennus.


title: Carmelo Bosco

text: Carmelo Bosco (4. heinäkuuta 1943 Militello in Val di Catania, Sisilia, Italia – 22. marraskuuta 2003 Rooma, Italia) oli italialainen urheilutieteiden tutkija. Hän opiskeli Suomessa ja toimi myöhemmin Jyväskylän yliopiston dosenttina ja Kuortaneen urheiluopiston urheilubiomekaniikan ja fysiologian laboratorion johtajana vuodesta 1985 sekä vuodesta 1996 Sienan yliopiston vierailevana professorina.


title: Carmelo Bosco

text: Boscon tyttäriä ovat suomalaiset yleisurheilijat Manuela Bosco ja Carla Bosco. Manuelan ja Carlan äiti Anni on hiihtäjä Harri Kirvesniemen sisar.


title: Bolšoi Dom

text: Bolšoi Dom (, ) on konstruktivismia edustava rakennus Pietarin kaupungissa Venäjällä. Siinä on Venäjän liittovaltion turvallisuuspalvelun (FSB ven. Федера́льная слу́жба безопа́сности) Pietarin kaupungin Leningradin alueen päämaja.


title: Bolšoi Dom

text: Rakennus rakennettiin vuosina 1931–1932 alun perin NKVD:n ("sisäasiainkansankomissariaatti" eli käytännössä sisäasiainministeriö), Tšekan (neuvosto-Venäjän salainen poliisi) ja KGB:n (Neuvostoliiton valtiollinen turvallisuuspoliisi) toimintaa varten.


title: Bolšoi Dom

text: Sen suunnittelivat arkkitehdit Aleksandr Gegello, Andrei Ol ja Noi Trotski aikaisemmin Helmikuun vallankumouksen aikana palaneen käräjäoikeuden talon paikalle.


title: Bolšoi Dom

text: Stalinin vainojen aikaan tapettiin tai kidutettiin rakennuksessa useita ihmisiä. Rakennuksesta on suora yhteys vieressä olevaan vankilaan.


title: Tuhat laulujen vuotta

text: Tuhat laulujen vuotta: Valikoima länsimaista lyriikkaa on Aale Tynnin vuonna 1957 ilmestynyt runoantologia.


title: Tuhat laulujen vuotta

text: Teoksesta ilmestyi 1974 uudistettu ja täydennetty laitos, jossa on lisäksi mukana alkutekstit. Vuonna 2004 ilmestynyt teos on vuoden 1974 laitoksesta täydennetty laitos.


title: Kangxi

text: Keisari Kangxi (, 4. toukokuuta 1654 – 20. joulukuuta 1722), alkuperäiseltä nimeltään Xuanye (), oli mantšulaisen Qing-dynastian neljäs keisari ja toinen tähän sukuun kuulunut Kiinan hallitsija vuosina 1661–1722.


title: Kangxi

text: Kangxi oli ensimmäinen Pekingissä ja samalla ensimmäinen Mantšurian ulkopuolella, vanhastaan varsinaiseksi Kiinaksi kutsutulla alueella syntynyt Qing-dynastian keisari. Hänen 61-vuotinen hallitsijakautensa on Kiinan historian pisin, joskin hänen pojanpoikansa, Qianlong, hallitsi "de facto" vielä kauemmin. Valtaistuimelle noustessaan hän oli kuitenkin vasta kuusivuotias, ja tosiasiallinen hallitsija hänestä tuli vasta myöhemmin. Hallitsijan tehtäviä toimittivat aluksi neljä sijaishallitsijaa sekä Kangxin isoäiti, leskikeisarinna Xiaozhuang.


title: Kangxi

text:
Kangxia pidetään yhtenä Kiinan huomattavimmista keisareista.
Hän vahvisti Qing-dynastiaa kukistamalla etelässä kapinan ja lyömällä viimeiset Ming-joukot, alisti Tiibetin ja Taiwanin valtaansa, torjui venäläisten yritykset vallata Amurin alue ja laajensi valtakuntaansa luoteessa. Hän myös tuki tieteitä ja taiteita ja hyväksyi kristityt lähetyssaarnaajat heidän tieteellisen tietämyksensä vuoksi.


title: Kangxi

text: Kangxin hallituskaudella Kiinassa alkoi pitkä rauhallinen ja vakaa kausi vuosia kestäneen sodan ja kaaoksen jälkeen. Hän aloitti aikakauden, joka tunnetaan "Kanxgin ja Qienlongin suotuisana aikana" ja joka kesti useita sukupolvia hänen elinaikansa jälkeen. Hänen valtakautensa lopulla Qing-dynastia hallitsi Kiinan nykyisten alueiden lisäksi myös Mongoliaa ja osaa nykyisestä Venäjän kaukoidästä.


title: Kangxi

text: Kangxi on kaikkien aikojen 67. pisimpään hallinnut monarkki.


title: Kangxi

text: Kangxi syntyi 4. toukokuuta 1654 keisari Shunzhin ja keisarinna Xiaokangzhangin pojaksi. Hänen alkuperäinen nimensä oli Xuanye ( ; "mantšun kieli|mantšuksi" "Hiowan Yei". Hänet kruunattiin vajaan seitsemän vuoden ikäisenä 7. helmikuuta 1661. Hänen aikakausinimensä, "Kangxi" kuitenkin tarkoittaa aikaa, joka alkoi vasta 18. helmikuuta 1662, kiinalaisen kalenterin mukaan seuraavan vuoden alkaessa.


title: Kangxi

text: Joidenkin tietojen mukaan Shunzhi luopui kruunusta Kangxin hyväksi ja ryhtyi munkiksi. Tälle on esitetty useita vaihtoehtoisia selityksiä: aiheena saattoi olla hänen suosikkijalkavaimonsa kuolema tai erään buddhalaisen munkin vaikutusvalta. On myös väitetty, että vaikka Shunzhi todellisuudessa ryhtyi munkiksi, leskikeisarinna määräsi tämän tiedon poistettavaksi virallisista historiallista aikakirjoista, joissa sen sijaan oli sanottava, että hän olisi kuollut isorokkoon.


title: Kangxi

text: Ennen kuin Kangxi nousi valtaistuimelle, leskikeisarinna Xiaozhuang oli Shunzhin nimessä nimittänyt sijaishallitsijoiksi neljä vaikutusvaltaista miestä, joiden nimet olivat Sonin, Suksaha, Ebilun ja Oboi. Sonin kuoli sen jälkeen, kun hänen pojantyttärestään tuli keisarinna Ziaochengren, minkä jälkeen Suksaha ja Oboi joutuivat keskenää valtataisteluun. Tämä johti lopulta siihen, että Oboi surmasi Suksahan ja hallitsi itsevaltaisesti ainoana sijaishallitsijana. Kangzi ja muu keisarihovi joutui suostumaan sopimukseen, jolla tämä asiantila vahvistettiin.


title: Kangxi

text: Vuonna 1669 Kangxi sai isoäitinsä, leskikeisarinna Xiaozhuang tuella Oboin vangituksi ja alkoi itse hallita valtakuntaa. Hän luetteli kolme huolenaihetta: Keltaisenjoen tulvien kontrollointi, Keisarinkanavan kunnostus ja kolmen lääninherran kapina Etelä-Kiinassa. Leskikeisarinnalla oli edelleen suuri vaikutusvalta, ja keisari itse huolehti hänestä viimeisinä kuukausina ennen hänen kuolemaansa vuonna 1688.


title: Kangxi

text: Qing-valtakunnan pääasiallinen armeija, Kahdeksan lippukuntaa, oli Kanxgin kaudella rappeutumassa. Se oli pienempi kuin se oli ollut suurimmilaan Hong Taijin kaudella ja Shunzhin valtakauden alkuvaiheessa, mutta edelleen suurempi kuin myöhemmin, Qyongzhengin ja Quanlongin hallitessa. Lisäksi Suuri Lippuarmeija oli yhä voimissaan, ja sitä johtivat kenraalit Tuhai, Fei Yanggu, Zhang Yong, Zhou Peigong, Shi Lang, Mu Zhan, Shun Shike ja Wang Jingbao.


title: Kangxi

text:
Tärkein syy Kahdeksan lippukunnan myöhempään rappiotilaan oli järjestelmän muutos Kangxin ja Qianlongin hallitessa. Vielä Kangxi ylläpiti edeltäjiensä alkuunpanemaa sotilaallista järjestelmää, joka oli tehokkaampi ja tarkempi. Sen mukaan komentaja, joka palasi taistelusta yksin, kaikkien alaistensa kuoltua, oli surmattava, ja samoin oli jalkaväkisotilaan laita. Tämän tarkoituksena oli rohjaista sekä komentajia että rivimiehiä taistelemaan urhoollisesti sodasta, sillä jos joku jäi ainoana henkiin taistelussa, siitä ei ollut hänelle mitään hyötyä.
Qianlongin aikana sotilaskomentajista oli tullut huolimattomia, ja sotilaskoulutusta pidettiin vähemmän tärkeänä kuin edellisten keisarien aikana. Tämä johtui siitä, että komentajan viroista oli tullut perinnöllisiä: kenraali sai virkansa esi-isiensä ansioiden perusteella.


title: Kangxi

text: Keväällä 1662 sijaishallitsijat määräsivät Etelä-Kiinassa toimeenpantavaksi laaja-alaisia väestön pakkosiirtoja. Näihin ryhdyttiin vastatoimena Ming-lojalistien siellä ylläpitämälle mantšuvaltaa vastustaneelle liikkeelle, jota johti Taiwaniin asettunut Ming-kenraali Zheng Chenggong, joka tunnetaan myös nimellä Koxinga. Rannikkoseudun koko väestö pakkosiirrettiin Etelä-Kiinan sisämaahan.


title: Kangxi

text: Vuonna 1673 puhkesi kolmen lääninkerran kapina, kun Wu Sanguin joukot ottivat hallintaansa suurimman osan lounais-Kiinaa. Hän yritti liittoutua paikallisten kenraalien kuten Wang Fuchenin kanssa. Kangxi käytti kenraaleja kuten Zhou Peigongia ja Tuhaita kukistamaan kapinan, mutta osoitti samalla alueen armeliaisuutta sodasta kärsineelle väestölle. Hän aikoi henkilökohtaisesti johtaa armeijoita kapinoiden kukistamiseksi, mutta alaistensa neuvosta hän ei kuitenkaan tehnyt niin. Kapina päättyi Qingin voittoon vuonna 1681.


title: Kangxi

text: Vuonna 1683 amiraali Shi Langin johtamat Qingin merivoimat voittivat Taiwania tukikohtanaan pitäneet Ming-lojalistien merivoimat Penghun taistelussa. Tungningin hallitsija Zheng Keshuang antautui muutamaa päivää myöhemmin, ja Taiwanista tuli osa Qing-keisarikuntaa. Pian sen jälkeen Etelä-Kiinan rannikkoseudut määrättiin uudestaan asutettaviksi. Sinne asettuvien rohkaisemiseksi Qing-hallitus myönsi taloudellisia avustuksia sinne muuttaneille perheille.


title: Kangxi

text: Vuonna 1673, Kangxin hallitus toimi välittäjänä, kun neuvoteltiin aselevosta Vietnamissa käydyn Trịnh–Nguyễn-sodan lopettamiseksi, joka oli alkanut vuonna 1627 ja kestänyt 45 vuotta. Toisiaan vastaan taistelleet osapuolet allekirjoittivat rauhansopimuksen, ja tämän jälkeen rauha kesti 101 vuotta, vuoteen 1774 saakka.


title: Kangxi

text: 1650-luvulla Kiina joutui rajakahakkoihin Venäjän kanssa Amurin alueella, ja ne päättyivät Kiinan voittoon. Albazinin piirityksen jälkeen Kangxi hallitsi aluetta.


title: Kangxi

text: Venäläiset ylittivät Kiinan pohjoisrajan uudestaan 1680-luvulla. Useiden taistelujen ja neuvottelujen jälkeen molemmat osapuolet allekirjoittivat vuonna 1689 Nertšinskin rauhansopimuksen, jolla raja vahvistettiin ja Amurin laakso tuli kuulumaan Kiinalle.


title: Kangxi

text: Vuonna 1675 Tšahar-mongolit ryhtyivät Burnin johdolla kapinaan Qing-valtakuntaa vastaan. Kapina kukistettiin kahdessa kuukaudessa ja tšaharit liitettiin mantšujen Kahdeksaan lippukuntaan.


title: Kangxi

text: Khalkha-mongolit olivat muutoin säilyttäneet itsenäisyytensä, mutta joutuivat maksamaan veroa Qing-valtakunnalle. Kuitenkin Tümen Jasagtu-kaanin ja Tösheetü-kaanin välinen konflikti johti Tiibetin buddhalaisuuden vaikutuksesta siihen, että khalkhat riitaantuivat zungarin kaanikunnan kanssa. Vuonna 1688, kun khalkhat olivat joutuneet alueensa pohjoisosissa sotaan venäläisiä kasakkoja vastaan, Zungarien johtaja Galdan Boshugtu -kaani hyökkäsi khalkhoja vastaan lännestä ja tunkeutui heidän alueelleen. Khalkhojen kuninkaalliset perheet, ensimmäisenä Jebtsundamba Khutuktu, kulkivat Gobin autiomaan poikki ja etsivät apua Qing-valtakunnalta suostuen samalla alistumaan heidän valtansa alle. Vuonna 1690 zungarit ja Qingin sotajoukot kohtasivat toisensa Ulaan Butunin taistelussa Sisä-Mongoliassa, missä Qing lopulta voitti.


title: Kangxi

text: Vuonna 1696 Kangxi itse johti kolmea armeijaa, vahvuudeltaan yhteensä 80 000 miestä, Zungaria vastaan. Qing-armeijan läntinen osasto voitti Galdanin voimat Jao Modon taistelusa, ja Galdan voitti seuraavana vuonna.


title: Kangxi

text: Vuonna 1701 Kangxi määräsi tiibetiläisten valtaaman Dartsedon ja muut läntisen Sichuanin kaupungit valloitettavaksi takaisin. Mantšujoukot hyökkäsivät Datrsedoon ja varmistivat Tiibetin rajan sekä tuottavan tee- ja hevoskaupan.


title: Kangxi

text: Zungarit uhkasivat yhä Qing-valtakuntaa ja tunkeutuivat Tiibetiin vuonna 1717. Vuonna 1706 Dalai-lama oli pantu viralta ja hänen tilalleen oli asetettu La-bzang-kaani. Vastatoimena tähän zungarit ottivat 6000 miehen armeijalla valtaansa Lhasan ja syöksivät Lha-bzangin vallasta. He pitivät kaupunkia hallinnassaan kaksi vuotta ja voittivat Salween-joen taistelusa Qing-armeijan, joka vuonna 1718 oli lähetetty alueelle. Qing ei saanut Lhasaa haltuunsa ennen kuin vuonna 1720, jolloin Kangzi lähetti sinne suuremmat sotajoukot kukistamaan zungarit.


title: Kangxi

text: Valtion rahaston suuruus Kangxin hallituskauden eri vaiheissa oli:


title: Kangxi

text: Syitä siihen, että rahat Kangxin valtakauden lopulla vähenivät, olivat sotilaallisten toimenpiteiden suunnattomat kustannukset ja lisääntyvä korruptio. Asian korjaamiseksi Kangxi antoi prinssi Yongille eli myöhemmälle keisari Yongzhengille neuvoja siitä, miten talous saataisiin tehokkaammaksi.


title: Kangxi

text: Valtakaudellaan Kangxi määräsi, että kiinalaisista kirjoitusmerkeistä oli koottava sanakirja, joka tuli tunnetuksi Kangxin sanakirjana. Tätä pidettiin Kangxin yrityksenä saada han-kiinalaiset oppineet virkamiehet puolelleen, sillä monet heistä kieltäytyivät palvelemasta häntä ja pysyivät uskollisina Ming-dynastialle. Kun Kangxi kuitenkin sai oppineet vakuuttuneeksi siitä, että heidän tarvitsi vain osallistua sanakirjan laatimiseen tarvitsematta muodollisesti palvella Qing-keisarihovia, hän saattoi vähitellen uskoa heille vastuunalaisempiakin tehtäviä, kunnes he lopulta omaksuivat valtion virkamiesten velvollisuudet.


title: Kangxi

text: Vuonna 1705 Tang-dynastian aikaisesta runoudesta koottiin Kangxin käskystä Quantangshi-kokoelma.


title: Kangxi

text: Kangxi oli myös kiinnostunut länsimaisesta teknologiasta ja halusi saada sen tuoduksi Kiinaan. Tähän vaikuttuivat Kiinassa toimineet jesuiittalähetyssaarnaajat kuten Ferdinand Verbiest, jonka Kangxi usein kutsui tavatakseen hänet, tai Karel Slavíček, joka Kangxin käskystä laati ensimmäisen tarkan Pekingin kartan.


title: Kangxi

text: Vuosina 1711-1723 Kansojen evankelisoimiskongregaation Kiinaan lähettämä italialainen pappi Matteo Ripa toimi maalarina ja kuparikaivertajana Qing-hovissa. Vuonna 1723 hän palasi Kiinasta Napoliin mukanaan neljä nuorta kiinalaista kristittyä saadakseen heidät vihityiksi papeiksi ja palauttaakseen heidät Kiinaan lähetyssaarnaajina. Tästä sai alkunsa paavi Klemens XII:n vahvistama "Collegio dei Cinesi", jonka tehtävänä oli avustaa kristinuskon levittämisessä Kiinaan. Tämä oli samalla Euroopan ensimmäinen sinologian koulu, ja myöhemmin siitä kehittyi "Instituto Orientale" ja lopulta nykyinen Napolin itäinen yliopisto ("Università degli Studi di Napoli "L'Orientale"").


title: Kangxi

text: Kangxi oli myös ensimmäinen Kiinan keisari, joka soitti musiikkia länsimaisilla soittimilla. Hän käytti Karel Slavíčekia hovimuusikkona. Slavíček soitti spinettiä, ja myöhemmin Kangxi soitti sitä itsekin. Hän uudisti myös kiinalaisen kalenterin. Kiinan kuuluisa sinivalkoinen keramiikka todennäköisesti saavutti suurimman kukoistuksensa Kangxin aikana.


title: Kangxi

text: Kangxin valtakauden ensimmäisenä vuosikymmeninä jesuiitoilla oli merkittävä osa keisarin hovissa. Tähtitieteellisen tietämyksensä ansioista he pääsivät johtamaan keisarillista observatoriota. Jean-François Gerbillon ja Thomas Pereira toimivat kielenkääntäjinä, kun Nertšinskin rauhanneuvotteluissa. Kangxi oli kiitollinen jesuiitoille heidän avustaan, sillä he pystyivät tulkkaamaan monia kieliä ja tutustuttivat hänen armeijansa uusiin menetelmieen aseiden valmistuksessa . Tykistössä tehtiin myös heidän ehdottamiaan uudistuksia, jotka tekivät Qing-valtakunnalle mahdolliseksi valloittaa Tungningin.


title: Kangxi

text: Kangxia ilahdutti myös jesuiittojen kunnoittava asenne; he eivät pyrkineet pakolla käännyttämään ketään. He oppivat myös hyvin puhumaan kiinaa, ja he käyttivät Kiinan ylimystön tyylisiä silkkisiä mekkoja. Vuonna 1692, kun Thomas Pereira vaati suvaitsevaisuutta kristinuskoa kohtaan, Kangxi suostui heidän pyyntöönsä ja sääti "suvaitsevaisuusasetuksen", jolla katolisuus tunnustettiin lailliseksi, hyökkäykset katolisia kirkkoja vastaan kiellettiin, heidän lähetystyönsä sallittiin ja kiinalaisten sallittiin kääntyä kristinuskoon.


title: Kangxi

text: Syntyi kuitenkin ankara kiista siitä, saivatko kristityt kiinalaiset yhä osallistua perinteisiin kungfutselaisiin seremonioihin ja esi-isien palvontaan. Jesuiittojen mielestä tälle ei ollut estettä, kun taas dominikaanit olisivat kieltäneet sen epäjumalien palvontana. Dominikaanien kannalle asettui paavi Klemens XI, joka vuonna 1705 lähetti Charles-Thomas Maillard De Tournonin ja lähettiläänsä Kangxin luo tehdäkseen selväksi, että kiinalaisia riittejä ei hyväksytty. Klemens XI antoi 19. maaliskuuta 1715 paavillisen bullan "Ex illa die", joka virallisesti tuomitsi kiinalaiset riitit.


title: Kangxi

text: Tähän Kangxi vastasi virallisesti kieltämällä kristillisen lähetystyön Kiinassa, koska se "aiheutti levottomuuksia".


title: Kangxi

text: Kysymys Kangxin testamentista on yksi "neljästä Qing-dynastian suurimmasta mysteeristä". Historioitijat kiistelevät vielä nykyäänkin siitä, kenet Kangxi valitsi seuraajakseen. Yleensä on oletettu, että hän valitsi Yinzhenin, neljännen prinssin, josta myöhemmin tulikin keisari Yongzheng. Monet ovat kuitenkin väittäneet, että Yinzhen väärensi testamentin ja että todellisuudessa Kangxi olisi valinnut 14. prinssin, Yuntin seuraajakseen.


title: Kangxi

text: Kangxin ensimmäinen vaimo, keisarinna Xiaochengren, synnytti keisarin toisen eloon jääneen pojan Yinrengin, joka kaksivuotiaana nimitettiin kruununprinssiksi han-kiinalaisen tavan mukaisesti, jotta olot voitaisiin vakauttaa aikana, jolloin maan eteläosissa vallitsi sekasorto. Vaikka Kangxi jätti useiden poikiensa opetuksen muille, hän itse valvoi Yinrengin kasvatusta aikoen tehdä tästä täydellisen perijän. Yinrengin kotiopettajana toimi mandariini Wang Shan, joka omistautui hänen opettamiseensa ja yritti viimeisinä vuosinaan taivutella Kangxia palauttamaan Yinrengille kruununprinssin asema.


title: Kangxi

text: Yinreng ei osoittautunut sopivaksi vallanperijäksi, vaikka hänen isänsä suosi häntä. Hänen kerrottiin piesseen ja tappaneen alaisiaan, ja hänen on epäilty olleen sukupuolisuhteessa isänsä yhden jalkavaimon kanssa, mikä tuomittiin insestinä ja olisi voitu rangaista kuolemalla. Yinreng myös hankki nuoria lapsia Jiangsuksi tyydyttääkseen pedofiilisia taipumuksiaan. Lisäksi Yinrengin kannattajat, joita johti Songgotu, muodostivat vähitellen "kruununprinssipuolueen" (太子黨), jonka tarkoituksena oli auttaa Yinrengiä valtaistuimelle niin pian kuin mahdollista, vaikka se olisi edellyttänyt laittomia keinoja.


title: Kangxi

text: Useiden vuosien ajan Kangxi piti silmällä Yinrengiä ja tuli tietoiseksi hänen monista paheistaan, ja he joutuivat vähitellen huonoihin väleihin keskenään. Vuonna 1707 Kangxi päätti, ettei hän voinut enää sietää Yinrengin käytöstä, jonka hän ilmoitti keisarillisessa käskykirjeessään olevan "liian hämmentävää, jotta niistä voitaisiin edes puhua", ja hän päätti riistää Yinrengiltä kruununprinssin aseman. Kangxi asetti vanhimman elossa olleen poikansa, prinssi Yinzhin vastuuseen Yinrengin kotiarestin valvonnasta. Yinzhi kuitenkin pyysi isäänsä määräämään Yinrengin teloitettavaksi. Tästä Kangxi raivostui ja riisti Yinzhiltä tämän arvonimet. Kangxi neuvoi alamaisiaan lopettamaan väittelyt siitä, kuka seuraisi häntä keisarina, ja huolimatta yrityksistä vaientaa huhut ja arvailut siitä, kuka olisi uusi kruununprinssi, hovin päivittäiset toimet olivat täysin häiriintyneet. Lisäksi Yinzhin toimet saivat Kangxin epäilemään, että Yinrengia vastaan esitetyt syytökset olisivat vääriä, , minkä vuoksi Kangxi vuonna 1709 palautti Yinrengille kruununprinssin aseman. Tätä kannattivat myös neljäs ja kolmastoista prinssi, ja Yinrengin aikaisemman käytöksen selitettiin johtuneen ohimenevistä mielenhäiriöistä.


title: Kangxi

text: Vuonna 1712, kun Kangxi oli viimeisen kerran kiertomatkalla etelässä, Yinreng, joka oli asetettu hoitamaan valtiollisia asioita isänsä ollessa poissa, yritti jälleen kilpailla vallasta kannattajiensa tuella. Hän yritti pakottaa Kangxin luopumaan vallasta heti tämän palattua Pekingiin. Tämä vallankaappaussunnitelma kuitenkin tuli Kangxin tietoon, ja hän vihastui siitä niin, että hän erotti Yinrengin tehtävistään ja asetti tämän jälleen kotiarestiin. Tämän välikohtauksen jälkeen Kangxi ilmoitti, ettei hän nimittäisi ketään pojistaan kruununprinssiksi jäljellä olevan valtakautensa aikana. Hän päätti tallentaa keisarillisen testamenttinsa laatikkoon Taivaallinen puhtauden palatsiin, eikä sitä saanut kukaan avata ennen kuin hän oli kuollut.


title: Kangxi

text: Sen jälkeen kun kruununprinssi oli syrjäytetty, Kangxi pani toimeen perusteellisia muutoksia poliittisessa maisemassa. Myös kolmastoista prinssi, Yinxiang, asetettiin kotiarestiin, koska hän oli toiminut yhteistyössä Yinrengin kanssa. Kahdeksas prinssi Yunsi menetti kaikki arvonimensä, jotka palautettiin hänelle vasta vuosia myöhemmin. Neljästoista prinssi Yinti, jota monet pitivät Kangxin todennäköisimpänä seuraajana, lähetettiin poliittisten kiistojen aikana sotaretkille. Yunsi samoin kuin yhdeksäs ja kymmenes prinssi, Yintang ja Yin'e, vakuuttivat tukevansa Yintia.


title: Kangxi

text:
Illalla 20. joulukuuta 1722, vähän ennen kuolemaansa, Kangxi kutsui seitsemän pojistaan (3., 4., 8., 9., 10., 16. ja 17. prinssin) vuoteensa ääressä pidettyyn kokoukseen. Kangxin kuoltua Longkodo ilmoitti, että Kangxi oli valinnut neljännen prinssin, Yinzhenin, uudeksi keisariksi. Yinzhen nousi
valtaistuimelle, ja hän otti hallitsijanimen Yongzhen. Kangxi haudattiin itäisiin Qing-hautoihin, Zunhuaan, Hebeihin.


title: Kangxi

text:
Kangxi oli Qing-dynastian suuri vakaannuttaja. Siirtymä Ming-dynastiasta Qingiin oli suuri mullistusten kausi, jonka keskeiset tapahtumat olivat pääkaupungin, Pekingin joutuminen vuonna 1644 ensin Li Zichengin johtamien talonpoikaiskapinallisten ja sitten mantšujen hallintaan sekä viisivuotiaan keisari Shunzhin asettaminen valtaistuimelle. Vuonna 1661, kun Shunzhi kuoli
ja Kangxi seurasi häntä keisarina, mantšut olivat jo valloittaneet lähes koko varsinaisen Kiinan. Johtavat mantšut käyttivät jo kiinalaisia insituutioita ja olivat omaksuneet kungfutselaisen ideologian, mutta pitivät omassa keskuudessaan kiinni mantšukulttuurista. Kangxi saattoi valloituksen loppuun, voitti kaikki merkittävät sotilaalliset uhkatekijät ja elvytti Ming-kaudelta periytyneen keskitetyn hallintojärjestelmän merkittävin muutoksin.


title: Kangxi

text: Kangxi oli hyvin ahkera, ja nousi varhain ja meni makuulle myöhään. Rauhan aikana hän luki useita muistioita joka päivä ja vastasi niihin, kävi neuvotteluja hallitusmiesten kanssa ja antoi audiensseja. Sotien aikana hän luki muistioita sotatapahtumista keskiyöhön saakka tai sen jälkeenkin, ja toisinaan, esimerkiksi Zungarin kaanikuntaa vastaan käydyn sodan aikana, osallistui itsekin taisteluihin.


title: Kangxi

text: Kangxi perusti tiedonvälitysjärjestelmän, jossa tieto ei kulkenut oppineiden virkamiesten välityksellä, sillä heillä oli taipumus haastaa keisarin valta. Tämä palatsin muistiojärjestelmä toimi niin, että salaiset viestit keisarin ja maakuntien luotettujen virkamiesten välillä kulkivat lukituissa laatikoissa, jotka vain keisari ja kyseinen virkamies saattoivat avata. Täten äärimmäisistä sääilmiöistäkin saatiin peittelemättömiä tietoja, joita keisari piti omaan toimintaansa kohdistuvana jumalallisina arvosteluna. Pian siitä kuitenkin tuli yleiskäyttöinen salainen uutiskanava. Tästä sai alkunsa Qing-dynastian Suuri neuvosto, joka käsitteli poikkeuksellisia, varsinkin sotilaallisia tapahtumia. Neuvostoa johti keisari, ja siihen kuuluivat oppineimmat han-kiinalaiset ja mantšulaiset hovin jäsenet. Tämän neuvoston jäseniksi ei otettu mandariineja, joille jätettiin vain rutiininomaiset hallinnolliset tehtävät.


title: Kangxi

text: Kangxi teki voitavansa taivutellakseen kungfutselaisen älymystön yhteistyöhön Qing-hallituksen kanssa, vaikka nämä suhtautuivat mantšuhallitukseen suurin varauksin ja pysyivät uskollisina Mingille. Hän vetosi kungfutselaisiin arvoihin esimerkiksi antaessaan Pyhän käskykirjan vuonna 1760. Hän rohkaisi kungfutselaista opiskelua ja piti huolen siitä, että virkatutkinnot pidettiin joka kolmas vuosi vaikeuksienkin aikana. Kun jotkut oppineet uskollisuudesta Mingiä kohtaan kieltäytyivät osallistumasta tutkintoihin, hän määräsi kokelaan suoritettavaksi erityisen tutkinnon, jotta hänet voitiin nimittää virkaan. Hänen aloitteestaan laadittiin Ming-dynastian virallisen historiateos, Kanxin sanakirja, laaja ensyklopedia ja vielä laajempi kiinalaisen kirjallisuuden kokoelma. Vahvistaakseen mielikuvaa itsestään "viisaana hallitsijana" hän kutsui hoviinsa mantšulaisia ja kiinalaisia kotiopettajia, joiden kanssa hän tutki kungfutselaisia klassikoita ja kiinalaista kaunokirjoitusta.


title: Kangxi

text: Erään Zungarin kaanikuntaa vastaan käydyn taistelun aikana, johon Kangxi itse osallistui, hän osoittautui tehokkaaksi sotilasjohtajaksi.


title: Kangxi

text: Sitä mukaa kuin vihollisuudet loppuivat ja rauha palasi Kiinaan mantšuvalloituksen jälkeen, ja samalla myös nopean väestönkasvun, maanviljelyksen ja maatalouteen perustuvien verotulojen ansiosta Kangxi saattoi ensin alentaa veroja ja lopulta vuonna 1712 lakkauttaa maaveron ja corvée-veron kokonaan aiheuttamatta suurta välitöntä vahinkoa valtion taloudelle, joskin dynastia myöhemmin joutui kärsimään tästä talouspolitiikasta.Kangxilla oli kaikkiaan noin 64 puolisoa, joista huomattavimmat olivat


title: Kangxi

text: Kangxilla, joka oli Kiinan pitkäaikaisin hallitsija, oli myös Qing-keisareista eniten lapsia. Virallisesti hänellä oli 24 poikaa ja 12 tytärtä. Todellisuudessa heitä oli enemmänkin, mutta useimmat heistä kuolivat varhaislapsuudessaan sairauksiin, eivätkä he ole luvussa mukana.


title: Ratsupoliisi

text: Ratsupoliisi on poliisi, joka partioi ratsain hevosella tai kamelilla. Ratsupoliiseja on nykyisin syrjäseutujen lisäksi kaupungeissa, missä ratsupoliisin päivittäiset tehtävät voivat olla vain koristeellisia tai seremoniallisia. Ratsupoliiseja käytetään myös joukkojen hallinnassa; ratsukoilla on hevosen koon ja liikkuvuuden ansiosta etu. Isossa-Britanniassa ratsupoliiseilla on myös enenevissä määrin ehkäiseviä ja näkyvyystehtäviä. Ratsupoliiseja voidaan käyttää erikoistehtäviin kuten puistojen ja luonnonsuojelualueiden valvontaan, jossa autot olisivat epäkäytännöllisiä ja äänekkäitä, tai mellakkapoliisitehtäviin, joissa ratsukon koko on lisäpelote ja auttaa kiinniotossa. Esimerkiksi Britanniassa poliisiratsukoita nähdään usein jalkapallo-otteluissa. Osa ratsupoliiseista on koulutettu etsintä- ja pelastustehtäviin, joissa hevonen voi kulkea paikoissa, jonne moottoriajoneuvot eivät pääse.


title: Ratsupoliisi

text: Kanadan ratsupoliisi (RCMP) on tunnettu ratsupoliisivoima. RCMP käyttää nykyisin poliisin standardimetodeja, eikä käytä enää hevosia varsinaisessa toiminnassaan. Hevosten käyttö jatkuu kuitenkin RCMP:n perinteikkäässä musiikkiratsastusesityksessä ja joissakin paikallisissa osastoissa. Yhdysvalloissa ratsupartiot ovat yhä tärkeä osa poliisivoimien paikallistoimintaa. Esimerkiksi New Yorkissa on 80 ratsupoliisia, joiden työtehtäviin kuuluu lähinnä partiointia ja eksyneiden ihmisten auttamista. Siellä poliisilaitos saa hevoset yksityishenkilöiden tai yritysten lahjoituksina. Yhdysvaltain rajavartiolaitos työllisti kaksisataa hevosta vuonna 2005. Useimmat olivat käytössä Meksikon-vastaisella rajalla. Arizonassa poliisihevosille syötetään erityisvalmisteisia rehupellettejä, jottei niiden lannan mukana leviäisi ulkopuolisia lajeja kansallispuistoihin ja muille luontoalueille.


title: Ratsupoliisi

text: Suomessa ratsupoliiseja on vain Helsingin poliisilaitoksen ratsupoliisissa sen jälkeen kun ratsupoliisitoiminta päättyi Turussa 2016 . Poliisihevosilta vaaditaan vähintään 170 senttimetrin säkäkorkeutta ja 8-12 vuoden ikää. Luonteeltaan hevosen tulee olla rohkea ja rauhallinen. Hevosia testataan koekäytössä 2-4 viikon ajan, jonka jälkeen kouluttaminen joukkojenhallintatehtäviin kestää runsaan vuoden. Poliisihevoset päättävät virkauransa noin 20 vuoden iässä.


title: Ratsupoliisi

text: Ratsupoliisien käyttämät varusteet ovat pitkälti samanlaisia kuin tavalliset ratsastusvarusteet. Satulamateriaalina suositaan nahkan sijaan synteettisiä materiaaleja painon vähentämiseksi, koska ratsupoliisit viettävät pitkiä aikoja ratsain ja joutuvat sälyttämään ratsujensa kannettavaksi myös muita varusteita. Kaupunkialueilla käytetään normaalien, kovalla alustalla helposti lipsuvien hevosenkenkien sijaan suurikitkaisia, erikoismetalleista valmistettuja tai kumipohjattuja hevosenkenkiä. Kumipohjat vähentävät myös ääntä ja hevosen jalkoihin kohdistuvaa rasitusta. Mellakkapoliisiratsuilla on läpinäkyvästä materiaalista valmistetut pääsuojat. Ratsupoliisit itse käyttävät usein erityispitkiä puisia tai polykarbonaatista tehtyjä pamppuja, koska normaalin pampun ulottuvuus olisi ratsailta käsin riittämätön.


title: Kuningatar Elisabet

text: Kuningatar Elisabet voi viitata ainakin seuraaviin:


title: Zamira Rahmanova

text: Zamira Alimradovna Rahmanova (, s. 28. joulukuuta 1985 Kaspijsk, Dagestanin ASNT, Neuvostoliitto) on venäläinen naispainija, maailman- ja euroopanmestari.


title: Zamira Rahmanova

text: 48–51 kilogramman painoluokissa kilpaileva Rahmanova voitti vuonna 2011 maailmanmestaruuden Istanbulista ja vuonna 2010 MM-pronssia Moskovasta. Sofian EM-kilpailuissa 2007 hän voitti Euroopan mestaruuden. Pekingin kesäolympialaisissa 2008 Rahmanova oli sarjassa 48 kg 11:s.


title: Offset

text: Offset voi tarkoittaa seuraavia asioita:


title: Xi Luozhuoma

text: Shelok Dolma (kiinal. nimi Xi Luozhuoma, s. 24. lokakuuta 1987 Kongpo, Nyingchin prefektuuri, Tiibet, Kiina) on Kiinaa edustava naispainija ja maailmanmestari.


title: Xi Luozhuoma

text: Xi teki ensiesiintymisensä kansainvälisissä turnauksissa Istanbulin MM-kilpailuissa 2011. Hän selviytyi 67 kg:n sarjan loppuotteluun, jossa voitti mongolialaisvastustajansa jaksoin 2–0. Kultamitalin myötä Xistä tuli ensimmäinen tiibetiläistaustainen naispainin maailmanmestari. Hän sai MM-pronssia 63 kg:n painoluokassa 2012.


title: Xi Luozhuoma

text: Xi voitti Aasian-mestaruuden 63 kg:n sarjassa 2013 ja 2015, ja sai samassa painoluokassa hopeaa Aasian kisoissa 2014.


title: Désiré Tsarahazana

text: Désiré Tsarahazana (s. 13. kesäkuuta 1954) on madagaskarilainen roomalaiskatolinen arkkipiispa. Hänet vihittiin papiksi Antsirabén hiippakuntaan 28. syyskuuta 1986 ja nimitettiin Fenoarivo Atsinananan hiippakunnan piispaksi 30. lokakuuta 2000. Piispaksi vihkiminen seurasi 18. helmikuuta 2001. Pääkonsekraattorina toimi Michel Malo, jota avustivat Albert Joseph Tsiahoana ja Bruno Musarò.


title: Désiré Tsarahazana

text: Tsarahazana sai 24. marraskuuta 2008 nimityksen Toamasinan piispaksi, ja kun hiippakunta 26. helmikuuta 2010 korotettiin arkkihiippakunnaksi, Tsarahazanasta tuli sen arkkipiispa.


title: Rab Ne Bana Di Jodi

text: Rab Ne Bana Di Jodi (, ) on Aditya Chopran ohjaama intialainen romanttinen komedia vuodelta 2008. Päärooleja näyttelevät Shahrukh Khan ja elokuvadebyyttinsä tekevä Anushka Sharma. "Rab Ne Bana Di Jodi" oli vuoden toiseksi menestynein Bollywood-elokuva.


title: Rab Ne Bana Di Jodi

text: Elokuva kertoo tavallisesta toimistotyöntekijästä Surinder Sahnista, joka muuttuu äänekkääksi ja hauskanpitoa rakastavaksi ”Rajiksi” rakastuttuaan kauniiseen Taaniin.


title: Honaloochie Boogie

text: Honaloochie Boogie on brittiläisen Mott the Hoople -yhtyeen kappale ja single vuodelta 1973. Se ylsi saman vuoden kesällä sijalle 12 Britannian listalla. Kappale julkaistiin myös samanvuotisella "Mott"-studioalbumilla.


title: Honaloochie Boogie

text: Kappaleen kirjoittaja, yhtyeen solisti–kitaristi Ian Hunter, kertoi aikoinaan, että kappaleen syntyyn vaikuttivat hänen varhaiset rock and roll -suosikkikappaleensa sekä elokuva "That’ll Be the Day". Myöhemmin Hunter kertoi, ettei pysty kuvailemaan itse kappaletta ollenkaan. Sana "Honaloochie" oli täysin itse keksitty.


title: Honaloochie Boogie

text: Singlen B-puolella oli Hunterin ja basisti Pete "Overend" Wattsin yhdessä kirjoittama kappale ”Rose”, joka ei kuulu millekään yhtyeen studioalbumille.


title: Honaloochie Boogie

text:
A-puoli
B-puoli


title: Ukrainan rautatiet

text: Ukrainan rautatiet eli UkrZaliznytsja (UZ) () on Ukrainan kansallinen rautatieyhtiö. Yhtiön kotipaikka on Kiova ja se on useine tytäryhtiöineen maan suurimpia työllistäjiä.


title: Ukrainan rautatiet

text: Vuonna 2009 UkrZaliznytsja ilmoitti palvelevansa noin 10 miljoonaa matkustajaa viikoittain (520 miljoonaa vuodessa). Matkustajista 75,6 % oli lähiliikenteen, 25,6 % kaukoliikenteen ja 2,8 % kansainvälisen junaliikenteen käyttäjiä. Yhtiön rataverkossa oli 126 päärautatieasemaa (основних вокзалів) sekä 1684 sivuasemaa tai seisaketta (станцій). Rataverkon pituus oli runsas 22 000 kilometriä.


title: Ukrainan rautatiet

text: Ukrainan rautatiet jakautuu toiminnallisesti kuuteen alueelliseen yhtiöön, jotka huolehtivat palveluista (mm. lähijunaliikenteestä ja rautatieasemista) alueellaan: Ukrainan rautateiden (UZ) rataverkko kytkeytyy kiinteästi naapurimaiden ratoihin. Valko-Venäjän, Venäjän ja Moldovan rautatieverkot käyttävät samaa raideleveyttä kuin Ukraina (1 520 mm). Sen sijaan keskieurooppalaisiin naapurimaihin – Puolaan, Slovakiaan, Unkariin ja Romaniaan – jatkettaessa raideleveys muuttuu 1 435 mm:ksi. Tällöin junien vetureita ja vaunujen telejä joudutaan vaihtamaan rajan tuntumassa tai on käytettävä raideleveyden muutokseen sopeutuvaa kalustoa. Ukrainalaisten junien ohella osa naapurimaiden rautatieyhtiöistä (erityisesti Venäjän rautatiet) operoi myös Ukrainan läpi kulkevia henkilöliikenteen pikajunia:


title: Hefei

text: Hefei (, pinyin: Héféi Shì) on Anhuin maakunnan pääkaupunki Kiinassa. Kaupunki on maakunnan politiikan, talouden ja kulttuurin keskus. Prefektuuritason kaupungin pinta-ala on 11 445,1 neliökilometriä ja väkiluku 7,457 miljoonaa (2010).


title: Hefei

text:
Piirikuntatasolla kaupunki jakautuu neljään kaupunkipiiriin, neljään piirikuntaan ja yhteen piirikuntatason kaupunkiin.
Hefei Xinqiaon kansainvälinen lentoasema palvelee kaupunkia ja sen ympäristöä. Se sijaitsee Feixin piirikunnassa, 31,8 kilometriä kaupungin keskustasta. Lentoaseman rakentaminen alkoi vuoden 2008 lopussa. Lentoasema otettiin käyttöön 30 toukokuuta 2013. Samalla vanha Hefei Luogangin kansainvälinen lentoasema otettiin pois käytöstä.


title: Don’t Blame Me

text: ”Don’t Blame Me” on Jimmy McHugh’n säveltämä ja Dorothy Fieldsin sanoittama musiikkikappale vuodelta 1932. Kappaleen esitti ensimmäisen kerran Walter Woolf King Chicagossa esitetyssä musiikkirevyyssä "Clowns in Cover". Se tunnetaan kuitenkin paremmin vuonna 1933 julkaistusta elokuvasta "Päivälliset klo 8".


title: Don’t Blame Me

text: Kappale nousi vuonna 1933 Yhdysvaltojen singlelistalle kolme kertaa: Guy Lombardon, Ethel Watersin ja Charles Agnew’n orkesterin esittämänä. Nat King Cole nauhoitti kappaleen useita kertoja instrumentaalina, minkä lisäksi hänen vuoden 1944 lauletusta versiostaan tuli hitti.


title: Don’t Blame Me

text: Saksofonisti Charlie Parker äänitti kappaleen vuonna 1947. Kappaleen ovat nauhoittaneet myös muun muassa Teddy Wilson, Coleman Hawkins, Ahmad Jamal ja Art Tatum.


title: Don’t Blame Me

text: Paul McCartney on sanonut ”Don’t Blame Men” olleen John Lennonin suosikkilauluja. Elokuvaohjaaja Vincente Minnelli käytti kappaletta elokuvissaan "Särkyneiden haaveiden kaupunki" (1952) ja "Kaksi viikkoa vieraassa kaupungissa " (1962) sekä pyysi Jack Nicholsonia laulamaan kappaleen "Kerran kirkkaana päivänä" -elokuvan koe-esiintymisessä.


title: Moderni kirkkokansa

text: Moderni kirkkokansa: Suomalaisten uskonnollisuus uudella vuosituhannella on Kirkon tutkimuskeskuksen julkaisu vuodelta 2003. Sen ovat kirjoittaneet Kimmo Kääriäinen, Kati Niemelä ja Kimmo Ketola.


title: Dorothy Fields

text: Dorothy Fields (15. heinäkuuta 1905 – 28. toukokuuta 1974) oli yhdysvaltalainen sanoittaja ja teatterikäsikirjoittaja. Hän oli pitkän uransa aikana yksi aikansa suosituimmista naislauluntekijöistä yhdysvaltalaisessa populaarimusiikissa. Hän kirjoitti lukuisia menestyskappaleita muun muassa Jimmy McHugh’n ja Jerome Kernin kanssa voittaen uransa aikana yhden Oscar-palkinnon ja kaksi Tony-palkintoa. Hänet valittiin vuonna 1971 Songwriters Hall of Fameen.


title: Dorothy Fields

text: Fields syntyi vuonna 1905 Allenhurstissa, New Jerseyn osavaltiossa ja varttui New Yorkissa. Hänen isänsä Lew Fields oli puolanjuutalainen vaudeville-näyttelijä, josta tuli myöhemmin vaikutusvaltainen tuottaja teatterimaailmassa. Dorothy oli nuorena kiinnostunut näyttelemisestä, mutta isä ei hyväksynyt tyttären kiinnostusta teatteriin ja teki kaikkensa, jotta tämä ei pääsisi suuntautumaan teatterialalle.


title: Dorothy Fields

text: Fields kirjoitti high schoolin jälkeen runoja ja opetti näyttämötaidetta ennen ryhtymistään sanoittajaksi. Hän kirjoitti ensimmäiset menestyskappaleensa säveltäjä Jimmy McHugh’n kanssa. Seitsemän vuoden yhteistyön aikana syntyivät muun muassa kappaleet ”I Can’t Give You Anything But Love” (1928), ”On the Sunny Side of the Street” (1930), ”Exactly Like You” (1930), ”Don’t Blame Me” (1933) sekä ”I’m in the Mood for Love” (1935).


title: Dorothy Fields

text: Myöhemmin Fields sanoitti Jerome Kernin elokuvasävellyksiä. Kern ja Fields tekivät yhdessä muun muassa kappaleet ”I Won’t Dance”, ”A Fine Romance” sekä ”The Way You Look Tonight”, joista jälkimmäinen voitti vuonna 1937 parhaan laulun Oscar-palkinnon. Fields sanoitti elokuvamusiikkia myös Cole Porterin kanssa.


title: Dorothy Fields

text: Fields kirjoitti myös käsikirjoituksia Broadway-näytelmiin veljensä Herbert Fieldsin kanssa. He käsikirjoittivat muun muassa Sigmund Rombergin näytelmän "Up in Central Park" (1945), Irving Berlinin "Annie Get Your Gun" (1946), Harold Arlenin "A Tree Grows in Brooklyn" (1951) sekä Arthur Schwartzin "Excuse My Dust" ja "Texas Carnival" .


title: Dorothy Fields

text: Albert Haguen säveltämä ja Fieldsin sanoittama ja käsikirjoittama musikaali "Redhead" (1959) voitti kuusi Tony-palkintoa, mukaan lukien parhaan musikaalin ja parhaan käsikirjoituksen palkinnot.


title: Dorothy Fields

text: Fields kirjoitti 1960-luvulla musiikkia säveltäjä Cy Colemanin kanssa. Vuonna 1971 hänet valittiin ensimmäisenä naisena Songwriters Hall of Fameen. Fields kuoli New Yorkissa 28. toukokuuta 1974.


title: Giorgio Vinella

text: Giorgio Vinella (s. 22. elokuuta 1973 Putignano) on italialainen moottoriurheilija. Hän aloitti uransa karting-sarjoissa. Vuonna 1998 hän kilpaili International Formula 3000 -sarjassa Coloni-tallissa saavuttamatta pisteitä. Vuonna 1999 hän voitti Italian Formula 3000 -sarjan mestaruuden. Vuonna 2000 hän jatkoi sarjassa ajaen yksittäisiä kilpailuja.


title: Taape tähtenä

text: Taape tähtenä on Armand Lohikosken ohjaama elokuva vuodelta 1962. Elokuva toisintaa Teuvo Tulion ohjaamaa, päätähden oikkujen vuoksi puolituntiseksi jäänyttä elokuvaa "Se alkoi omenasta", joka kertoo Tabe Slioorin kohuelämästä. Tuija Halonen nousee tässä jatkopalassa Taabeksi ja diivaksi. Taustoja tuntematta elokuvasta ei välttämättä saa paljon irti, mutta suomalaisesta julkkishistoriasta kiinnostuneelle se kertoo yhdestä vaiheesta.


title: Taape tähtenä

text: Aikalaiskritiikissä elokuva sai murska-arviot: ”– – jälleen on saavutettu suomalaisen elokuvan uusi nollaraja”. Myöhemmässä "Helsingin Sanomien" kritiikissä Arto Pajukallio toteaa, että "Taape tähtenä" elokuva on paitsi löyhämoraalista draamaa, myös tuottajan julkean kostonhimoinen satiiri Slioorista, jonka oikkujen vuoksi edellinen yritys meni myttyyn. Tuija Halonen loistaa diivana koko rahan edestä.


title: Emanuel Litvinoff

text: Emanuel Litvinoff (5. toukokuuta 1915 – 24. syyskuuta 2011) oli brittiläinen kirjailija, näytelmäkirjailija ja ihmisoikeustaistelija. Hän oli merkittävä hahmo anglo-juutalaisen kirjallisuuden piirissä.


title: Emanuel Litvinoff

text: Litvinoff tiedosti hyvin juutalaisen identiteettinsä asuttuaan lapsuudessaan Itä-Lontoossa alueella, jota hän nimitti getoksi. Hän on kuvannut näitä lapsuudenvaiheitaan tunnetuimmassa teoksessaan "Journey Through a Small Planet".


title: Emanuel Litvinoff

text: Litvinoff nosti julkisuuteen T. S. Eliotin juutalaisvastaisuuden, jota hän käsitteli esimerkiksi runossaan "To T. S. Eliot". Hän oli kuitenkin Eliotin ihailija. Hän esitti runon eräässä tilaisuudessa. Vaikka Eliot oli juuri astumassa sisään, hän päätti lausua runon. Eliotin kerrotaan sanoneen: "Se on hyvä runo, oikein hyvä runo."


title: Edifício Copan

text: Edifício Copan on 140 metriä korkea pilvenpiirtäjä São Paulon kaupungissa. Vuosina 1951–1966 rakennetun Edifício Copan on suunnitellut arkkitehti Oscar Niemeyer.


title: Mersey-luokka (troolari)

text: Mersey-luokka oli Britannian Kuninkaallisen laivaston troolari-luokka, jonka aluksia palveli sekä ensimmäisessä että toisessa maailmansodassa miinanraivaajina ja sukellusveneentorjunta-aluksina.


title: Mersey-luokka (troolari)

text: Alukset tilattiin vuonna 1917, ja ne pohjautuivat edellisenä vuonna tehtyyn kalastajatroolariin "Lord Merseyyn." Kuten muidenkin Amiraliteetin troolareiden kohdalla, vastaavia aluksia oli jo telakoiden varastoissa valmiina, ja ne lunastettiin sekä liitetettiin luokkaan poikkeavina aluksina. Lopulta Mersey-luokassa oli kaikkiaan seitsemän tällaista alusta.


title: Mersey-luokka (troolari)

text: Ensimmäisen maailmansodan päättyessä aluksia oli edelleen valmistumassa telakoilla. Lähes valmiit alukset muutettiin pikaisesti kalastusaluksiksi, ja ne myytiin siviilikäyttöön. Samoin myytiin suuri joukko sodassa olleita troolareita ylijäämänä siviilikäyttöön, ja osa niistä palasi pakko-ottojen kautta palvelemaan toiseen maailmansotaan. Lisäksi 44:n pahemmin keskeneräisen tai aloittamattoman aluksen tilaukset peruutettiin.


title: Mersey-luokka (troolari)

text: Peruutetut alukset:


title: Long Éireannach

text: Long Éireannach (iiriä, tarkoittaa "Irlannin alus") on tunnus, joka kertoo että alus kuuluu Irlannin laivaston kalustoon. Tässä yhteydessä se lyhennetään LÉ, esimerkiksi "LÉ Eithne" tai "LÉ Deirdre".


title: Long Éireannach

text: Tunnus on ollut käytössä joulukuusta 1946, jolloin Irlannin laivasto perustettiin ostettaessa kolme korvettia Britannian kuninkaalliselta laivastolta.


title: Hefnerkynttilä

text: Hefnerkynttilä (, lyh. HK) on vanha valovoiman yksikkö, nykyisissä yksiköissä 0,903 kandelaa.


title: Hefnerkynttilä

text: Yksikkö sai nimensä Friedrich von Hefner-Alteneckin vuonna 1884 keksimästä valonlähteestä, jossa poltettiin amyyliasetaattia ja jota käytettiin valon mittauslaitteiden kalibrointiin. Kun amyyliasetaatista valmistetun kynttilän halkaisija oli 8 millimetriä ja sen palaessa syntyvän liekin korkeus 40 millimetriä, oli tällaisen valonlähteen valovoima määritelmän mukaan yksi hefnerkynttilä.


title: Hefnerkynttilä

text: Hefnerkynttilä oli käytössä yksikkönä useissa Euroopan maissa, muun muassa Saksassa ja Suomessa.. Anglosaksisissa maissa ja Ranskassa käytettiin sen sijaan yksikkönä kansainvälistä normaalikynttilää (ICP), jota Suomessakin käytettiin hefnerkynntilän ohella. Nykyinen kansainvälinen valovoiman yksikkö, kandela, on suuruudeltaan lähellä aikaisempaa normaalikynttilää ja otettiin käyttöön Kansainvälisen mittojen ja painojen toimiston päätöksellä vuoden 1948 alussa.


title: Australian Securities Exchange

text:
Australian arvopaperipörssi eli ASX tai ASX Limited (ASX= , suom. "Australian arvopaperipörssi") on Australian suurin pörssioperaattori, joka on ollut nykymuodossaan heinäkuusta 2006 lähtien. Tuolloin SFE (Sydney Futures Exchange) fuusioitui ASX:ään.
Australian (pörssin) markkina-arvoltaan suurimmat yhtiöt edustivat keväällä 2016 pankkitoimialaa, mutta kymmenen suurimman joukkoon mahtui muitakin toimialoja: Commonwealth Bank of Australia, Westpac, ANZ ja National Australia Bank, Telstra (tietoliikenne), Westfarmers (vähittäiskauppa, tavaratalot), Macquarie Group (finanssiala, rahoitus), BHP Billiton, AMP Limited (vakuutus- ja finanssiala) ja Suncorp Group (vakuutus- ja finanssiala).


title: Australian Securities Exchange

text: Juuret ulottuvat vuoteen 1861 asti. ASX:n yhtiöitymisen seurauksena 1987 lakkautettiin aikaisemmat kuusi osavaltioiden pääkaupungeissa ollutta itsenäistä pörssiä.


title: Australian Securities Exchange

text: Australian arvopaperipörssin markkina-arvoon pohjautuvista osakeindeksestä merkittävimpiin kuuluvat S&P/ASX 20, S&P/ASX 50, S&P/ASX 100, S&P/ASX 200, S&P/ASX 300 ja All Ordinaries -indeksit. Näiden osakeindeksien sisältöä valvovat ja niissä mukanaolevista yhtiöistä (osakkeista) päättävät yhteistyössä Standard & Poor's ja Australian arvopaperipörssi. Osakeindekseistä vanhin on All Ordinaries -indeksi, joka kuvaa ASX-pörssin 500 suurimman yrityksen arvon kehitystä ja joka otettiin käyttöön 2. tammikuuta 1980. Monessa yhteydessä sen on korvannut S&P/ASX 200, jota pidetään nykyisin Australian arvopaperipörssin osakkeiden pääindeksinä. S&P/ASX 200 kuvaa pörssin 200 markkina-arvoltaan suurimman yrityksen osakkeiden arvon kehitystä. Vastaavasti S&P/ASX 50 kuvaa ASX-pörssin 50 markkina-arvoltaan suurimman yrityksen arvon kehitystä. Maaliskuussa 2017 S&P/ASX 50 -indeksi edusti noin 62 prosenttia Australian osakemarkkinoiden markkina-arvosta.


title: Rantakasvien vyöhyke

text: Rantakasvien vyöhyke on alue vesistön lähellä, jossa kasvaa erilaisia rantakasveja. Rantakasvit ovat kostean maan kasveja, jotka viihtyvät vedessä ja vesirajassa. Ne ovat monimuotoinen ja vaikeasti rajattava kasviryhmä. Ranta- ja vesikasvit kasvavat järvien rannoilla selvästi omina vyöhykkeinään. Rantaviivan lähellä kasvavat vähiten vesielämään sopeutuneet kasvit.


title: Ornitiinitranskarbamylaasi

text: Ornitiinitranskarbamylaasi eli ornitiinikarbamoyylitransferaasi on entsyymi, joka osallistuu eläimillä ureakiertoon. Entsyymin substraatteja ovat ornitiini ja karbamoyylifosfaatti, ja sen tuotteina muodostuu sitrulliinia ja fosfaatti-ioneja. Ornitiinitranskarbamylaasin EC-numero on EC 2.1.3.3 ja CAS-numero 9001-69-8.


title: Ornitiinitranskarbamylaasi

text: Bakteereilla ja kasveilla ornitiinitranskarbamylaasi osallistuu arginiiniaminohapon biosynteesiin.


title: Ornitiinitranskarbamylaasi

text: Nisäkkäiden ornitiinitranskarbamylaasi on rakenteeltaan trimeeri, eli se koostuu kolmesta alayksiköstä. Kussakin alayksikössä on sitoutumiskohtansa karbamoyylifosfaatille ja ornitiinille. Ihmisellä entsyymi on aktiivinen pääasiassa maksan mitokondrioissa.


title: Ornitiinitranskarbamylaasi

text:
Orniinitranskarbamylaasin katalysoiman reaktion ensimmäinen vaihe on nukleofiilinen asyylisubstituutio. Ornitiinin sivuketjun aminoryhmä toimii nukleofiilina ja hyökkää karbamoyylifosfaatin karbonyyliryhmään. Muodostuneessa tetraedrimäisessä välituotteessa tapahtuu varauksensiirtoja, joiden seurauksena fosfaatti-ionista tulee hyvä lähtevä ryhmä ja fosfaatti-ioni ja sitrulliini irtoavat entsyymistä. Eräät aminohapot, kuten norvaliini, leusiini ja α-aminovoihappo ovat ornitiinitransaminaasin inhibiittoreita.
Ornitiinitranskarbamylaasin puutostila johtuu X-kromosomissa periytyvästä mutaatiosta ja ilmenee siksi yleisemmin miehillä kuin naisilla, ja se havaitaan useimmiten jo pikkulapsena. Puutos on ureakiertoon liittyvistä sairauksista yleisin, mutta silti suhteellisen harvinainen. Entsyymin puutteesta johtuen ammoniakin poisto elimistöstä ei tapahdu riittävän tehokkaasti, ja sitä kertyy elimistöön. Tätä tilaa kutsutaan hyperammonemiaksi. Sen oireina ovat pahoinvointi, kouristelukohtaukset ja näköhäiriöt, ja pahimmillaan se johtaa kuolemaan. Ornitiinitranskarbamylaasin puutetta hoidetaan ruokavaliolla, jossa proteiinien saanti on rajoitettua, sekä bentsoehappo- tai natriumfenyylibutyraattilääkityksellä ja arginiini- ja sitrulliiniaminohappoja sisältävillä valmisteilla.


title: 8000 Isaac Newton

text: 8000 Isaac Newton on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi H. Debehogne vuonna 1986. Pikkuplaneetta sai nimensä brittiläisen matemaatikon Isaac Newtonin mukaan, joka muun muassa kehitti gravitaatiolait. Ennen kuin tämä asteroidi sai oikean nimensä se tunnettiin tilapäisellä tunnuksella 1986 RL5. Koska Isaac Newtonin absoluuttinen magnitudi (H) on 12,1; sen läpimitta on todennäköisesti välillä 11–24 kilometriä.


title: Lahden ammattikorkeakoulun liiketalouden ala

text: Lahden ammattikorkeakoulun Liiketalouden ja matkailun ala on Lahden ammattikorkeakoulun yksikkö. Lahden ammattikorkeakoulun Liiketalouden ja matkailun alan tavoitteena on kouluttaa kansainvälisiä, työelämätaitoisia ja ajan tasalla olevia liiketalouden alan ammattilaisia.Lahden kauppaopetuksen syntyvaiheet ovat vahvasti yhteydessä Lahden kaupungin kehitykseen. Kaupan ja teollisuuden keskuspaikaksi Lahti kehittyi 1870-luvulla. Riihimäki-Pietari rata ja Vääksyn kanava valmistuivat tällöin. Liike-elämän nousukauden (1890) myötä Lahdessa ymmärrettiin tarve omalle kauppa-alan opetukselle.


text: Lahden Liikemiesyhdistys ry perusti kauppakoulun kannatusyhdistyksen, ja Lahden kauppakoulu aloitti toimintansa pian, vuonna 1910. Kannatusyhdistys omisti sen vuoteen 1919 saakka, jonka jälkeen se siirtyi Lahden kaupungin omistukseen. 1950-luvulla kauppa-alan opetus Lahdessa vahvistui entisestään, kun Viipurin kauppaoppilaitos siirtyi paikkakunnalle. Lahden kartano, nykyinen Lahden historiallinen museo (osa Lahden kaupunginmuseota), oli 33 vuotta keskeinen kaupallisen koulutuksen paikka.


text: Lahden ammattikorkeakoulu aloitti toimintansa ensimmäisten suomalaisten ammattikorkeakoulujen joukossa 1992. Sitä ennen liiketalouden koulutusta oli annettu Kauppaoppilaitoksessa, joka toimii nykyisin osana Salpausta. LAMKiin rakentui uusi, amk-tasoinen liiketalouden koulutus. Matkailun alan koulutus tuli mukaan LAMKiin muutamia vuosia myöhemmin.


text: Vuonna 2010 juhlittiin Lahden kauppaopetuksen 100-vuotisjuhlavuotta.


text: LAMK oli osa Päijät-Hämeen koulutuskonsernia vuosina 1996-2014. Lahden ammattikorkeakoulu aloitti 1.1.2015 itsenäisenä ammattikorkeakouluosakeyhtiönä. Vuoden 2018 alusta Lahden ammattikorkeakoulun omistajaksi tulee LUT-yliopisto.


text: Lahden ammattikorkeakoulun Liiketalouden ja matkailun ala sijaitsee Lahdessa osoitteessa Niemenkatu 73. Opetusta ja toimintaa on myös FellmanniCampuksella, Kirkkokatu 27, Lahti.